**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 28 Μαίου 2020, ημέρα Πέμπτη και ώρα 15.05΄, στην Αίθουσα Συνεδριάσεων της Ολομέλειας της Βουλής συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Γεωργίου Στύλιου, με θέμα ημερήσιας διάταξης τη διατύπωση γνώμης από τα μέλη της Επιτροπής, σύμφωνα με τα άρθρα 32 παρ.5 και 49 Α του Κανονισμού της Βουλής, σε συνδυασμό με τις διατάξεις του άρθρου 80, παρ. 17 του ν. 3057 2002 (ΦΕΚ 239 Α΄/10.10.2002), για διορισμό του προτεινομένου από την Υπουργό Πολιτισμού και Αθλητισμού, κυρία Στυλιανή (Λίνα) Μενδώνη, στη θέση του Προέδρου του Δ.Σ. του Ελληνικού Ιδρύματος Πολιτισμού, κ. Νικολάου Κούκη.

  Στη συνεδρίαση παρέστησαν η Υπουργός Πολιτισμού και Αθλητισμού, κυρία Στυλιανή (Λίνα) Μενδώνη, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής.

 Παρόντες ήταν οι Βουλευτές κ.κ.: Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Μπούγας Ιωάννης, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Υψηλάντης Βασίλειος-Νικόλαος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζωή (Ζέττα), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Οικονόμου Ιωάννης, Πασχαλίδης Ιωάννης, Πιπιλή Φωτεινή, Φόρτωμας Φίλιππος, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Ταραντίλης Χρήστος, Τζηκαλάγιας Ζήσης, Φωτήλας Ιάσων, Χειμάρας Θεμιστοκλής (Θέμης), Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Γκαρά Αναστασία (Νατάσα), Μάλαμα Κυριακή, Μάρκου Κωνσταντίνος, Ξενογιαννακοπούλου Μαρίζα-Ελίζα (Μαριλίζα), Σκουρολιάκος Παναγιώτης (Πάνος), Σκούφα Ελισσάβετ, Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Κεγκέρογλου Βασίλειος, Πάνας Απόστολος, Δελής Ιωάννης, Λαμπρούλης Γεώργιος, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Αρχίζει η συνεδρίαση της Διαρκούς Επιτροπής Μορφωτικών Υποθέσεων.

Το λόγο έχει ο κ. Σκουρολιάκος.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Θέλω να κάνω μια καταγγελία, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Αφορά την Επιτροπή μας;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Βεβαίως.

Θέλω να καταγγείλω, κύριε Πρόεδρε, κυρίες και κύριοι Βουλευτές, την άρνηση, σήμερα, της Αρχαιολογικής Υπηρεσίας σε τρεις Βουλευτές του ΣΥΡΙΖΑ να επισκεφθούν το χώρο του περίφημου ανελκυστήρα της Ακρόπολης, που περιμένουμε, εδώ και ένα χρόνο να γίνει.

Ζητήσαμε την Τρίτη, στις 12.15΄, το πρωί, από την Υπηρεσία, από την κυρία Σακελλαράκη, την άδεια και της είπαμε ότι θα πάμε. Επανήλθαμε, την Τετάρτη το πρωί, στις 9.45΄ και δεν υπήρχε πρόβλημα. Την Τετάρτη το μεσημέρι, δεχτήκαμε δύο τηλεφωνήματα, όπου μας ζήτησαν να πάμε την Παρασκευή. Είπαμε ότι δεν μπορούμε, γιατί δεν το έχουμε προγραμματίσει και δεν μας είπε κανένας ότι «αν δεν έρθετε Παρασκευή, δεν πρόκειται να μπείτε μέσα». Πήγαμε, λοιπόν, και μας απαγορεύτηκε η είσοδος, τη στιγμή, που δύο ή τρεις μέρες νωρίτερα, Βουλευτής άλλου Κόμματος είχε περάσει και είχε δει από κοντά - θέλω να πω από μακριά - με όλες τις πρόνοιες, που χρειαζόντουσαν, απέναντι στο εργοτάξιο, να δούμε την υπόθεση αυτή του ανελκυστήρα, που τον περιμένουμε και τον περιμένουμε από πέρυσι τον Ιούνιο. Καταγγέλλουμε, λοιπόν, την απαράδεκτη έλλειψη συνεννόησης και την επιλεκτική απαγόρευση σε Βουλευτές του ΣΥΡΙΖΑ να ασκήσουν το δικαίωμά τους, να έχουν μια πρόσβαση, κοντά σε ένα έργο, που θα έπρεπε να έχει γίνει, εδώ και ένα χρόνο. Εμείς θα επανέλθουμε. Θα ζητήσουμε ξανά την άδεια να πάμε στον ανελκυστήρα της Ακρόπολης και ελπίζουμε την επόμενη φορά να μην μας απαγορευτεί. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κυρία Υπουργός.

Αν τηρηθούν τα ζητήματα ασφάλειας κ.λπ., δεν νομίζω ότι υπάρχει κάποιος ιδιαίτερος λόγος, δεν υπάρχει θέμα.

**ΣΤΥΛΙΑΝΗ (ΛΙΝΑ) ΜΕΝΔΩΝΗ (Υπουργός Πολιτισμού και Αθλητισμού):** Για να μη δημιουργούμε εντυπώσεις, κύριε Πρόεδρε, διότι η Αρχαιολογική Υπηρεσία, η αρμόδια Υπηρεσία, παρακάλεσε εκπροσώπους του κυρίου Βουλευτή, από χθες, για λόγους ασφαλείας να μην γίνει σήμερα η επίσκεψη σε μια περιοχή, που έχει ήδη απαγορευθεί, τις τελευταίες ημέρες, διότι υπάρχουν κάποια προβλήματα, με τις βροχοπτώσεις. Υπήρχε η επιμονή να πάνε. Τους είπαν να πάνε την Παρασκευή. Έχω και όλα τα έγγραφα της Υπηρεσίας. Λοιπόν, δεν είναι ότι υπήρξε «a la carte» προτεραιότητα σε Βουλευτές άλλου Κόμματος, υπήρχε θέμα ασφάλειας και η ασφάλεια, επίσης, δεν είναι «a la carte».

Και να πούμε και κάτι άλλο. Ένα χρόνο πριν, που περίμεναν τον ανελκυστήρα, που περιμένει τον ανελκυστήρα ο κύριος Βουλευτής, ήταν Κυβέρνηση ο ΣΥΡΙΖΑ. Παραλάβαμε το αναβατόριο της Ακρόπολης, γιατί δεν επρόκειτο, περί ανελκυστήρα, σε άθλια κατάσταση. Εξασφαλίσαμε, για λόγους χρόνου, χορηγία ειδική από το «Ίδρυμα Ωνάση», για την αποκατάσταση του αναβατορίου, σε ανελκυστήρα πλαγιάς. Αυτά όλα θα είχαν σχεδόν τελειώσει, εάν δεν είχε μεσολαβήσει η πανδημία και η αδυναμία των ιταλικών εργοστασίων να παραδώσουν, εγκαίρως, τα εξαρτήματα για το αναβατόριο. Το αναβατόριο, την περίοδο ΣΥΡΙΖΑ, είχε δημιουργήσει και είχε εκθέσει τη χώρα, διεθνώς. Ας μην, λοιπόν, μιλάμε και καταγγέλλουμε τέτοια θέματα.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κυρία Υπουργέ, κυρίες και κύριοι συνάδελφοι, ήμασταν σίγουροι ότι δεν υπάρχει και δεν υπήρχε λόγος να μην επιτραπεί η πρόσβαση, παρά μόνο για λόγους ασφαλείας, όπως, πολύ ορθά, είπατε, κυρία Υπουργέ, αλλά, επειδή έχουμε μια πολύ σημαντική συνεδρίαση και έχουμε πολύ καιρό να συνεδριάσουμε, παρακαλώ να μείνουμε στο θέμα ημερήσιας διάταξης.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Οφείλω μια απάντηση.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Μα, δεν υπάρχει κάτι παραπάνω να πείτε, κύριε Σκουρολιάκο. Μπορείτε να κάνετε επίκαιρη ερώτηση, μην πάμε σε κοινοβουλευτικό έλεγχο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Θέλω απλώς να πω, ότι εδώ και ένα χρόνο μας εμπαίζουν. Έχουν τη δικαιολογία του τύπου ότι «περιμένουμε την τάδε πλακέτα και το τάδε καλώδιο» και, εδώ και ένα χρόνο, η Κυβέρνηση δεν έχει προχωρήσει τίποτα για ένα θέμα, που το είχε εκμεταλλευτεί προεκλογικά, υπέρ το δέον και με πολύ κακόγουστο τρόπο. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Είναι τεχνικά ζητήματα, δεν έχουν καμία σχέση με το αντικείμενο της Επιτροπής.

Το λόγο έχει η κυρία Υπουργός.

**ΣΤΥΛΙΑΝΗ (ΛΙΝΑ) ΜΕΝΔΩΝΗ (Υπουργός Πολιτισμού και Αθλητισμού):** Σας παρακαλώ πάρα πολύ, κύριε Πρόεδρε. Ζητώ το λόγο, γιατί αυτά, τα οποία ακούγονται, είναι ψεύδη.

Πέρυσι, τέτοια εποχή, ήσασταν Κυβέρνηση, ο ΣΥΡΙΖΑ. Αναλάβαμε και παραλάβαμε ένα αναβατόριο διαλυμένο. Αναγκαζόμαστε να αλλάζουμε τις πλακέτες, πέρυσι το καλοκαίρι, και τελικά, καταφέραμε να εξασφαλίσουμε τη συγκεκριμένη χορηγία, για να επισπεύσουμε τους χρόνους. Βγήκαν δελτία τύπου, μας διασύρατε, ως χώρα, διεθνώς, διότι είχατε αποκρύψει τη βλάβη του αναβατορίου και ερχόντουσαν οι μαθητές, που ήταν ΑμεΑ και τους μετέφεραν στα χέρια, επάνω στην Ακρόπολη.

Σας παρακαλώ, λοιπόν, να βάζετε τα πράγματα στη θέση τους, γιατί και τα ψέματα έχουν τα όριά τους. Για όλα υπάρχουν γραπτά και δεν θα εγκαλείτε τη σημερινή Κυβέρνηση ούτε το Κόμμα της Ν.Δ., προεκλογικά, για τις δικές σας αρρυθμίες και για τις δικές σας ευθύνες, γιατί το θέμα του αναβατορίου της Ακρόπολης είναι ευθύνη πενταετίας.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Προχωρούμε στο θέμα της συζήτησης της ημερήσιας διάταξης.

Αρχίζει η συνεδρίαση της Διαρκούς Επιτροπής Μορφωτικών Υποθέσεων, με θέμα ημερήσιας διάταξης, τη διατύπωση γνώμης από τα μέλη της Επιτροπής, σύμφωνα με τα άρθρα 32 παρ.5 και 49 Α του Κανονισμού της Βουλής, σε συνδυασμό με τις διατάξεις του άρθρου 80, παρ. 17 του ν. 3057 2002 (ΦΕΚ 239 Α΄/10.10.2002), μετά από ακρόαση του προτεινομένου από την Υπουργό Πολιτισμού και Αθλητισμού, κυρία Στυλιανή (Λίνα) Μενδώνη, για διορισμό στη θέση του Προέδρου του Δ.Σ. του Ελληνικού Ιδρύματος Πολιτισμού, κυρίου Νικολάου Κούκη.

Προτείνω να δοθεί πρώτα ο λόγος στην κυρία Υπουργό, εάν θέλει και επιθυμεί, για δέκα λεπτά, για να παρουσιάσει τον προτεινόμενο, κ. Νικόλαο Κούκη, και κατόπιν στον ίδιο τον προτεινόμενο, για μια σύντομη τοποθέτησή του επί του θέματος, για πέντε λεπτά.

Στη συνέχεια, θα πάρουν το λόγο οι εκπρόσωποι των Κομμάτων, για πέντε λεπτά ο καθένας, για τη διατύπωση της γνώμης τους.

Κατά τη διάρκεια της ομιλίας των δύο πρώτων Εισηγητών, μπορούν να εγγραφούν στον κατάλογο των ομιλητών όσοι εκ των Βουλευτών επιθυμούν να υποβάλουν ερωτήσεις στον προτεινόμενο.

Το λόγο έχει η κυρία Υπουργός.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού)**: Ευχαριστώ πολύ, κύριε Πρόεδρε. Κύριοι Βουλευτές, το Ελληνικό Ίδρυμα Πολιτισμού είναι ένας εξαιρετικά σημαντικός εποπτευόμενος οργανισμός του Υπουργείου Πολιτισμού και Αθλητισμού. Αποτελεί νομικό πρόσωπο ιδιωτικού δικαίου, το οποίο προήλθε από μετονομασία του Ιδρύματος Ελληνικού Πολιτισμού. Οι σκοποί του Ελληνικού Ιδρύματος Πολιτισμού, είναι η καλλιέργεια της γνωριμίας και προσέγγισης του ελληνικού πολιτισμού στην αλλοδαπή, η καλλιέργεια της ευρύτερης γνώσης για την ελληνική συμβολή στα γράμματα, στις επιστήμες, και στις τέχνες και γενικά, στην πολιτιστική δημιουργία, η διάδοση και η προβολή της ελληνικής γλώσσας και η μέριμνα, για την καλλιέργεια της ελληνικής γλώσσας, στον Ελληνισμό της διασποράς, η ενίσχυση της πολιτιστικής, μορφωτικής και επιστημονικής συνεργασίας, με άλλες χώρες, η συμβολή στην καλλιέργεια και αξιοποίηση των διαπολιτισμικών και πολυπολιτισμικών σχέσεων, με στόχο την ανάπτυξη δημιουργικού διαλόγου, μεταξύ των λαών, για την αλληλοκατανόηση και τη δημιουργική και ειρηνική συνύπαρξη τους και από το 2013, οπότε και καταργήθηκε το Εθνικό Κέντρο Βιβλίου, ο σχεδιασμός και η εφαρμογή εθνικής πολιτικής, σε συνεργασία με το Υπουργείο Πολιτισμού, για την προώθηση του βιβλίου, ως μορφωτικού πολιτιστικού και ψυχαγωγικού μέσου.

Όπως γίνεται αντιληπτό, το Ελληνικό Ίδρυμα Πολιτισμού διαδραματίζει καίριο ρόλο για τη μελέτη της ελληνικής γλώσσας και του ελληνικού πολιτισμού και τη διάδοσή τους, στο εξωτερικό. Είναι λοιπόν, αναγκαίος ο διορισμός Προέδρου, με εμπειρία στη διαχείριση οργανισμών και μακρά επιστημονική ενασχόληση, με τα ανωτέρω αντικείμενα. Για τους λόγους αυτούς, προτείνεται ο διορισμός του κυρίου Νικολάου Κούκη, ως προέδρου του Ελληνικού Ιδρύματος Πολιτισμού. Ο κ. Κούκης διαθέτει τα απαιτούμενα προσόντα και είναι ο πλέον κατάλληλος, για τη συγκεκριμένη θέση. Ο ίδιος είναι απόφοιτος του Ιστορικού και Αρχαιολογικού Τμήματος της Φιλοσοφικής Σχολής του Πανεπιστημίου Ιωαννίνων και κάτοχος μεταπτυχιακού τίτλου σπουδών, στην εκπαιδευτική ηγεσία από το Ευρωπαϊκό Πανεπιστήμιο Κύπρου. Έχει υπηρετήσει 31 συναπτά έτη την ιδιωτική μέση εκπαίδευση, ως καθηγητής, φιλόλογος των εκπαιδευτηρίων «Δούκα» και, από το 2004, ασκεί καθήκοντα διευθυντή των λυκειακών τάξεων των εκπαιδευτηρίων.

Ο κ. Κούκης, πέρα από τα τυπικά του προσόντα, διακρίνεται από διαρκές και έντονο ενδιαφέρον για τα θέματα του πολιτισμού. Γι’ αυτόν το λόγο, άλλωστε, ειδικεύτηκε στη διοίκηση πολιτιστικών οργανισμών και πήρε τον τίτλο του από το Εθνικό και Καποδιστριακό Πανεπιστήμιο Αθηνών, ενώ ο ίδιος έχει οργανώσει, έχει εισηγηθεί και είναι ομιλητής, σε πλήθος σεμιναρίων και συνεδρίων, για την ιστορία, τη γλώσσα και τον πολιτισμό. Έχει χρηματίσει άμισθο μέλος του Διοικητικού Συμβουλίου και της Εκτελεστικής Επιτροπής του Ευρωπαϊκού Πολιτιστικού Κέντρου Δελφών, ταμίας του Συλλόγου Φίλων του Ευρωπαϊκού Πολιτιστικού Κέντρου Δελφών και Αναπληρωτής Πρόεδρος του Εφορευτικού Συμβουλίου της Εθνικής Βιβλιοθήκης. Παράλληλα, γνωρίζει άριστα και σε βάθος, τα θέματα, το οργανόγραμμα και το ανθρώπινο δυναμικό του Ελληνικού Ιδρύματος Πολιτισμού, δεδομένου ότι υπηρέτησε, από το 2014 έως το 2016, ως άμισθο μέλος, ταμίας του Διοικητικού Συμβουλίου του Ελληνικού Ιδρύματος Πολιτισμού και υπήρξε υπεύθυνος, πέραν των οικονομικών και των εκπαιδευτικών προγραμμάτων του Ιδρύματος. Σημειώνω ενδεικτικά, ότι σε αυτήν τη δύσκολη περίοδο, που διορίστηκε στο Διοικητικό Συμβούλιο του Ιδρύματος, διαχειρίστηκε, με εξαιρετικά μεγάλη επιτυχία, τα οικονομικά του Ιδρύματος, προετοίμασε προϋπολογισμούς και πέτυχε περικοπές λειτουργικών εξόδων του Ιδρύματος. Ο κ. Κούκης ήταν μία από τις αιτίες, που το Ίδρυμα δεν οδηγήθηκε σε ολοκληρωτική συρρίκνωση, με αυτά που του συνέβησαν, βέβαια, τα επόμενα χρόνια.

Κύριε Πρόεδρε, κύριοι Βουλευτές, προτού δοθεί ο λόγος στον κύριο Κούκη, προκειμένου να παρουσιάσει αναλυτικά το στρατηγικό πρόγραμμα ανάπτυξης του Ελληνικού Ιδρύματος Πολιτισμού, σας επισημαίνω την αναγκαιότητα προβολής του ελληνικού πολιτισμού και της ελληνικής γλώσσας, εκτός Ελλάδος και το Ελληνικό Ίδρυμα Πολιτισμού είναι ο μόνος σχεδόν, ο κατεξοχήν φορέας, ο οποίος μπορεί να κάνει αυτή τη δουλειά, την αναγκαιότητα της σφυρηλάτησης της εμπιστοσύνης στην κουλτούρα και τον πολιτισμό της Ελλάδας, σε όλο τον κόσμο, μέσω μιας εξωστρεφούς δομής του Ιδρύματος.

Το Ελληνικό Ίδρυμα Πολιτισμού, όπως θα ακούσετε και από τον κ. Κούκη, είχε παραρτήματα στο εξωτερικό. Λειτουργούσε, καθοριστικά, στη διείσδυση του ελληνικού πολιτισμού και της ελληνικής κουλτούρας στις χώρες, που έχει τα παραρτήματα του. Αυτά όλα, σήμερα, δεν υπάρχουν. Αν υπάρχει κάποιος τομέας, στον οποίο η χώρα μας αναγνωρίζεται από όλο τον κόσμο, σαν μεγάλη δύναμη, super power, χωρίς δεύτερη σκέψη, είναι ο τομέας του πολιτισμού. Αυτό το αντιλαμβανόμαστε όλοι, όταν βρεθούμε στο εξωτερικό και μιλάμε για θέματα πολιτισμού. Για τον λόγο αυτόν, κύριε Πρόεδρε, κύριοι Βουλευτές, σας παρακαλώ, σας καλώ, να αποδεχθείτε το διορισμό του κ. Κούκη, στη θέση του προέδρου του Διοικητικού Συμβουλίου του Ελληνικού Ιδρύματος Πολιτισμού. Έχει τις ικανότητες, έχει τις δυνατότητες, έχει τις προδιαγραφές να σύρει από το τέλμα του τον συγκεκριμένο φορέα, το Ελληνικό Ίδρυμα Πολιτισμού, και να τον ξαναφέρει σε επίπεδα πραγματικά αξιόλογα, σε επίπεδα, στα οποία η βαθμολογία του Ελληνικού Ιδρύματος Πολιτισμού, από ξένες κυβερνήσεις και ξένους πολιτιστικούς φορείς, ήταν πραγματικά άριστη. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει ο κ. Κούκης.

**ΝΙΚΟΛΑΟΣ ΚΟΥΚΗΣ (Προτεινόμενος για διορισμό στη θέση του Προέδρου του Δ.Σ. του Ελληνικού Ιδρύματος Πολιτισμού)**: Ευχαριστώ πολύ, κυρία Υπουργέ, κύριοι Βουλευτές. Θα ήθελα να προσθέσω σε όλα αυτά, που είπε η κυρία Υπουργός, ότι καθόλη τη διάρκεια της εκπαιδευτικής μου διαδρομής, αγάπησα πάρα πολύ τα παιδιά και την παιδαγωγική σχέση, που έπρεπε να αναπτυχθεί με αυτά. Κυρίως, θα ήθελα να προσθέσω, ότι τα τελευταία χρόνια, από το 2014 και μετά, συνέδεσα αποφασιστικά την εκπαίδευση, με τον πολιτισμό και ήμουν από τους πρωτοπόρους, οι οποίοι είχαν τη σκέψη να συνδεθούν, αποφασιστικά, τα εκπαιδευτικά ιδρύματα, με τους πολιτιστικούς οργανισμούς. Έχω οργανώσει, κατά τη διάρκεια αυτών των χρόνων, 14 μαθητικά συνέδρια, στην Ελλάδα και στο εξωτερικό και είμαι ο υπεύθυνος των ευρωπαϊκών μαθητικών συνεδρίων, τα οποία είναι γνωστά, σε όλη την Ελλάδα. Τα συνέδρια αυτά ξεκίνησαν, το 2014, στην Κωνσταντινούπολη, υπό την αιγίδα του Οικουμενικού μας Πατριάρχη και συνεχίστηκαν, στην Τεργέστη, στη Λευκωσία, στη Νάπολη, στο Βελιγράδι και στη Βενετία, όλα, σε συνεργασία, με πολιτιστικούς οργανισμούς, όπως το Ευρωπαϊκό Κέντρο Δελφών, το Ελληνικό ‘Ίδρυμα Πολιτισμού, την Εθνική Επιτροπή για την ΟΥΝΕΣΚΟ, το Πολιτιστικό ‘Ίδρυμα Ομίλου Πειραιώς, τη Διεθνή Ένωση Καθηγητών και Δασκάλων.

Θέλω να σας πω, ότι στα τελευταία συνέδρια, ιδιαίτερα, στο Βελιγράδι, το 2018, για τα 220 χρόνια από το θάνατο του Ρήγα, συγκεντρωθήκαμε 70 σχολεία από την Ελλάδα και 10 σχολεία από τη Σερβία, 1.800 μαθητές και καθηγητές, ενώ φέτος, στη Βενετία, το συνέδριο είχε συγκεντρώσει 140 ελληνικά σχολεία, 15 από την περιοχή του Βένετο και 3.000 μαθητές και καθηγητές. Τα λέω αυτά, για να σας δείξω, ότι πράγματι με ενδιαφέρει, πάρα πολύ, το θέμα της σύνδεσης της εκπαίδευσης με τον πολιτισμό και θεωρώ ότι πρέπει να συνεχίσουμε, αποφασιστικά, να εμπνέουμε όσο μπορούμε περισσότερο και οι πολιτιστικοί οργανισμοί πρέπει να αποκτήσουν εξωστρέφεια και δυναμισμό τέτοιο, ώστε να αποκτήσουν και μαζικότητα και αποδοχή και να μην είναι κλειστά συστήματα, τα οποία, εν πάση περιπτώσει, αναπαράγουν μια ερευνητική διάθεση, η οποία δεν διαχέεται στην κοινωνία.

Θα ξεκινήσω από εκεί, που τελείωσε η κυρία Υπουργός. Ζούμε, σήμερα, σε μια συγκυρία, που η παγκοσμιοποίηση, όπως την ξέρουμε, από τη δεκαετία του ’80, φαίνεται να αλλάζει χαρακτηριστικά, ενώ ταυτόχρονα η έννοια του έθνους φαίνεται να επανακάμπτει, αποκτώντας ποικίλες σημασιολογικές αποχρώσεις, που, σε συνδυασμό με τα μεγάλα γεωπολιτικά δεδομένα, τις νέες απειλές και τα συγκλίνοντα συμφέροντα διαμορφώνουν νέο πολύ - πολιτικό πολικό σύστημα. Θα έλεγα, ότι σε αυτόν τον καιρό, όπως αποκαλεί τη συγκυρία ο Αριστοτέλης, αναγκαία και επιτακτική αποστολή του Ελληνικού Ιδρύματος Πολιτισμού δεν είναι μόνο να οξυγονώνει το ενδιαφέρον, για τη μελέτη της ελληνικής γλώσσας και του ελληνικού πολιτισμού, αλλά, κυρίως, να πείσει ότι αυτή η ελληνική σύνθεση, η ταύτιση του πολιτισμού με τη γλώσσα, την παιδεία, την ολόπλευρη καλλιέργεια του ατόμου συνιστά τον ελληνικό κοσμοπολιτισμό, ο οποίος είναι, κατά την κρίση μου, μια αξιόπιστη πρόταση ζωής.

Στην ουσία, με τις δράσεις, που θα υλοποιήσουμε, θα σφυρηλατήσουμε την εμπιστοσύνη στην κουλτούρα και τον πολιτισμό της Ελλάδας, σε όλο τον κόσμο. Μέσα από τη διαμόρφωση ενός τετραετούς στρατηγικού προγράμματος ανάπτυξης, θα εργαστούμε, εντατικά, στους τομείς του πολιτισμού, της γλώσσας, της πολιτισμικής διπλωματίας, της επιμόρφωσης, του βιβλίου, του reskilling, της κινητικότητας μαθητών, φοιτητών, ερευνητών, επιστημονικού δυναμικού, που θέλουν να εντρυφήσουν στην ελληνική γλώσσα και τον πολιτισμό. Με στόχο, πρώτον, τη μεθοδική προώθηση της σύγχρονης και συχνά καινοτόμου πολιτιστικής μας παραγωγής. Δεύτερον, την εμπέδωση θετικής πληροφορίας και ενημέρωσης για τις ελληνικές αξίες, την εμπειρία και τα πολιτιστικά μας επιτεύγματα. Τρίτον, την ενίσχυση των διεθνών πολιτισμικών μας σχέσεων. Τέταρτον, την ενεργοποίηση δικτύων, υπέρ της εικόνας της χώρας μας και πέμπτον, τη συγκρότηση του νέου φιλελληνισμού, αποδεικνύοντας ότι ακόμα και σήμερα έχουν αξία τα λόγια του Βίκτωρος Ουγκώ, «Ο κόσμος είναι η Ελλάδα, που διαστέλλεται. Η Ελλάδα είναι ο κόσμος, που συστέλλεται».

Είμαι σίγουρος, ότι εργαζόμενοι συστηματικά, θα μπορέσουμε να χτίσουμε ισχυρές μακροπρόθεσμες συνεργασίες, τόσο εντός όσο και εκτός Ελλάδας, με αντίστοιχα ιδρύματα χωρών, ταξινομημένα, ανά περιφέρειες, προκειμένου να αυξήσουμε το ενδιαφέρον για τη μελέτη της χώρας μας, της Ελλάδας, ως σύγχρονο βιώσιμο πολιτισμικό υπόδειγμα και βέλτιστη πρακτική. Στο πλαίσιο αυτό, και θα επιζητήσουμε και θα υποστηρίξουμε το διάλογο πρωτοβουλίας, όπως και κάθε ποιοτική και φερέγγυα και, γιατί όχι, προσοδοφόρα συνεργασία με τους state holders, δηλαδή τους μετόχους πολιτισμού, που δραστηριοποιούνται, στην Ελλάδα, όπως κοινωφελή ιδρύματα, σωματεία απόδημου ελληνισμού, ινστιτούτα ελληνικής γλώσσας, φορείς του ιδιωτικού και δημόσιου τομέα, αλλά και με τις πανεπιστημιακές έδρες ελληνικών σπουδών στο εξωτερικό, τα πολιτιστικά ιδρύματα, τα σχολεία, που διδάσκουν την ελληνική και τη λατινική γλώσσα, τις βιβλιοθήκες, τα μορφωτικά τμήματα των πρεσβειών, ανά τον κόσμο. Πώς θα το πετύχουμε; Στηριζόμενοι στην εξωστρεφή δομή μας και στους διαπιστευμένους συνεργάτες, ακόμα και σε ομάδες ή κοινότητες ανθρώπων, που τρέφουν αγάπη για την ελληνική γλώσσα και ενδιαφέρονται για τον ελληνικό πολιτισμό. Ισχυρό ρόλο στο να καταστούν οι σχέσεις αυτές διαρκείς και αποδοτικές, όμως, θα έχουν και τα παραρτήματα, αφού, πρώτα, όμως, αξιολογηθούν. Έχουμε να πούμε αρκετά σε αυτό το σημείο. Φιλοδοξούμε, με εντατική προσπάθεια, να μετεξελιχθούν σε κέντρα περιφερειακών πολιτιστικών δικτύων, στα Βαλκάνια, στη νότια Ευρώπη, στη Μεσόγειο, κ.λπ.. Οι έδρες των παραρτημάτων του Ε.Ι.Π. βρίσκονται στις πόλεις, που έφεραν και φέρουν ισχυρό ελληνικό πολιτιστικό φορτίο, όπως στην Αλεξάνδρεια, στο Βερολίνο, στην Οδησσό, στο Βουκουρέστι και έχουμε και εκπροσωπήσεις, αλλά στην πραγματικότητα, όπως θα σας πω, στη συνέχεια, οι εστίες αυτές υπολειτουργούν και υπάρχει τεράστιο πρόβλημα. Πρέπει να λάβουμε υπόψη, βέβαια, στις χώρες αυτές τις ιδιαιτερότητες, την πολυμορφία, με σκοπό τη δικτύωση και τη συνεργασία, ανάμεσα σε πολιτιστικούς φορείς και οργανισμούς μικρότερους ή μεγαλύτερους, δημόσιους και ιδιωτικούς, της πόλης και της χώρας, στην οποία βρίσκονται τα παραρτήματα.

 Έτσι, θα αποτελέσουν τους καλύτερους πολλαπλασιαστές διάχυσης, αλλά και τα σημαντικότερα εργαλεία υλοποίησης της ιδέας του Νεοφιλελληνισμού. Η εμπέδωση της ιδέας μπορεί να γίνεται, κυρίως, κατά τους θερινούς μήνες, στην Ελλάδα, με τα θερινά προγράμματα γλώσσας και πολιτισμού του Ελληνικού Ιδρύματος Πολιτισμού. Θα βασίζεται στην αξιοποίηση της γνώσης και των πρακτικών άλλων κέντρων του εξωτερικού και θα περιλαμβάνει συνεργασία, με εκπαιδευτικά ιδρύματα, σχολεία και ΑΕΙ και χρήση εξειδικευμένων προγραμμάτων. Για την υλοποίηση και εφαρμογή του τετραετούς στρατηγικού προγράμματος ανάπτυξης και τη χρηματοδότηση των δράσεων του, πέρα από την μέθοδο grow funding για δωρεές, για την οποία θα δημιουργηθεί ειδική πλατφόρμα, θα επιδιώξουμε τη συσπείρωση δυναμικών υποστηρικτών του πολιτισμού, οι οποίοι, με τις χορηγίες τους είτε ατομικά είτε στο πλαίσιο της εταιρικής κοινωνικής ευθύνης, θα σταθούν αρωγοί στο όραμα, στους στόχους και τις δράσεις του Ιδρύματος.

Επιπρόσθετα, εκτιμώ ότι θα μπορέσουμε να προωθήσουμε την ένταξη δράσεων στο σχεδιασμό του νέου ΕΣΠΑ και να αξιοποιήσουμε πόρους από το υφιστάμενο πρόγραμμα ΕΣΠΑ 2014 – 2020, ειδικά από το επιχειρησιακό πρόγραμμα «μεταρρύθμιση του δημόσιου τομέα», επιχειρησιακό πρόγραμμα «ανάπτυξη ανθρώπινου δυναμικού, εκπαίδευση και δια βίου μάθηση», επιχειρησιακό πρόγραμμα «ανταγωνιστικότητα, επιχειρηματικότητα και καινοτομία», ώστε, αξιοποιώντας την τεχνολογία, να επεξεργαστούμε δεδομένα και να αναπτύξουμε, μέσα από την επαυξημένη πραγματικότητα, ηλεκτρονικές εφαρμογές, που θα μας επιτρέψουν: πρώτον, να δημιουργήσουμε νέα ψηφιακή πλατφόρμα διαβούλευσης και διασύνδεσης, πλατφόρμα e- learning κατάρτισης και διά βίου μάθησης και διαδραστικά εκπαιδευτικά παιχνίδια γλώσσας και πολιτισμού. Δεύτερον, να αναλύσουμε τον τρόπο, με τον οποίο οι ξένες ομάδες στόχου, τα target groups, αντιλαμβάνονται την Ελλάδα, ως πολιτισμικό δρώντα και πώς αυτό επηρεάζει τις ευκαιρίες για την πατρίδα μας. Τρίτον, να εξελιχθεί το Ελληνικό Ίδρυμα Πολιτισμού, σε κόμβο δικτύωσης για σχολεία, πανεπιστήμια και οργανισμούς όλου του κόσμου, που διοργανώνουν εκπαιδευτικές δραστηριότητες, στην Ελλάδα. Δεν υπάρχει τίποτα από αυτά. Τέταρτον, να δημιουργήσουμε θερινά προγράμματα γλώσσας. Αναφέρθηκα, πάνω σε αυτά, προηγουμένως. Ακόμα, προγράμματα πρακτικών ασκήσεων, που θα δίνουν τη δυνατότητα σε φοιτητές του εξωτερικού να επισκεφθούν την Ελλάδα είτε ως εκπαιδευτικοί συνεργάτες του Ε.Ι.Π. είτε ως ασκούμενοι στα τμήματα ελληνικών μουσείων.

Κυρίες και κύριοι Βουλευτές, έχω επίγνωση της δύσκολης κατάστασης. Επίσης, γνωρίζω, ότι οι οικονομικές δυνατότητες της πλειονότητας των πολιτισμικών ιδρυμάτων είναι εξαιρετικά περιορισμένες. Το ίδιο ισχύει και για το Ε.Ι.Π.. Είμαστε υποχρεωμένοι να κάνουμε οικονομίες κλίμακος, για να μπορέσει το Ίδρυμα να ανταποκριθεί στην αποστολή του. Μάλιστα, στο πλαίσιο της νέας στοχοθεσίας και του χωρισμού των δράσεων σε τομείς, θα αξιοποιήσουμε την εμπειρία και την τεχνογνωσία των μελών του Διοικητικού Συμβουλίου. Επειδή, πιστεύω πολύ στην ανάγκη ύπαρξης δομών για την εύρυθμη λειτουργία του Οργανισμού και τη μεγιστοποίηση των αποτελεσμάτων, κάθε μέλος του Δ.Σ. θα αναλάβει έναν τομέα, που θα σχετίζεται με την επαγγελματική και την επιστημονική του κατάρτιση και θα είναι υπεύθυνο για την αποδοτική του λειτουργία, θα παρακολουθεί και θα συνδράμει με την εμπειρία και τις γνώσεις του, την πρόοδο των δράσεων του τομέα του και θα είναι υπεύθυνο για την έγκαιρη υλοποίηση των στόχων και των δράσεων.

Πάντα και ως θεωρητικός έχω στο μυαλό μου, ότι ένα βασικό αξίωμα στην οικονομική θεωρία και πράξη είναι η ύπαρξη περιορισμένων πόρων και απεριόριστων επιθυμιών. Αυτό, με τη σειρά του, συνεπάγεται επιλογές, με βάση τις προτεραιότητες και αυτό θα το πράξουμε. Θα ιεραρχήσουμε τις δράσεις μας, με βάση την αναγκαιότητά τους.

Στο σημείο αυτό, δράττομαι της ευκαιρίας να πω ότι το νέο Δ.Σ. θα υλοποιήσει και θα ολοκληρώσει όποιες πρωτοβουλίες είχε αναλάβει το απερχόμενο Δ.Σ., σχετικά με την Επέτειο των 200 ετών της Ελληνικής Επανάστασης, όπως για παράδειγμα, το λεξικό της Ελληνικής Επανάστασης, που θα κυκλοφορήσει από τις εκδόσεις του Χάρβαρντ**,** σε επιμέλεια των καθηγητών Κωνσταντίνου Τσουκαλά και Πασχάλη Κιτρομηλίδη.

Επίσης και το θεωρώ σημαντικό, θα επιδιώξουμε, πάση θυσία, να βρεθεί λύση, μέσα από τους άξονες δύο σε ένα και έξι σε ένα, το αναφέρω χαρακτηριστικά, γιατί υπάρχουν και άλλες δυνατότητες, του Περιφερειακού Επιχειρησιακού Προγράμματος ΠΕΠ «Αττική 2014 -2020», για τη χρηματοδότηση της αποπεράτωσης του ημιτελούς από το 1996 κτιρίου υποδοχής και φιλοξενίας, είναι ένα κτίριο, που υπάρχει στο ΕΙΠ, το οποίο είναι κουφάρι εσωτερικά. Θα προτείνουμε να στεγάσει το Μουσείο Ελληνικής Γλώσσας και Πολιτισμού. Τα αντικείμενα και τα εκθέματα του Μουσείου θα ψηφιοποιηθούν και μέσα από τις διαδραστικές ηλεκτρονικές εφαρμογές, θα δημιουργήσουν το ψηφιακό μουσείο, το οποίο θα αξιοποιηθεί από όλα τα παραρτήματα και τις εστίες του Ε.Ι.Π., που λειτουργούν στο εξωτερικό και όχι μόνο.

Είμαι πεπεισμένος ότι απέναντι σε αυτή την αντικειμενικά δύσκολη πραγματικότητα, μπορούμε να διδάξουμε μια άλλη ορατή, όχι εικονική, εφικτή, όχι ιδεατή πραγματικότητα. Μια πραγματικότητα, που θα στηρίζεται, στην επίμονη και οργανωμένη εργατικότητα όλων μας, με μοναδικό στόχο τη στρατηγική ανάπτυξη του Ε.Ι.Π., μέσα από την υλοποίηση συνεργασιών και την ένταξη πολιτιστικών έργων, σε ευρωπαϊκά προγράμματα χρηματοδότησης, που θα ενισχύουν την εικόνα του και θα κάνουν το ρόλο του επιδραστικό, ενώ θα αποφέρουν πρόσοδο και θα αξιοποιούν προνομιακά την παγκόσμια αναγνωρισιμότητα της λέξης - σήματος, brand name «Ελλάδα».

Κυρίες και κύριοι Βουλευτές, «με λογισμό και μ΄ όνειρο», αυτό το σολωμικό στίχο θα επέλεγα, για να συνοψίσω όλα όσα σας ανέφερα για τον τρόπο, με τον οποίο θα επιδιώξουμε την πραγματοποίηση των στόχων του ΕΙΠ. Ή, αν θέλετε, για να το γενικεύσω, ορθολογική σκέψη και δημιουργικό όραμα. Το αντίδοτο, για να μη μένει ο ήλιος της ελληνικής γλώσσας και του πολιτισμού χαμηλά στον ορίζοντα και όσοι τον επιβουλεύονται, ακόμα και οι μικροί, να ρίχνουν μεγάλες σκιές.

Σας ευχαριστώ, που με ακούσατε και ελπίζω να με τιμήσετε με την εμπιστοσύνη σας, για τη θέση του Προέδρου του Ελληνικού Ιδρύματος Πολιτισμού.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Εμείς σας ευχαριστούμε, κ. Κούκη, για τα τόσο τεκμηριωμένα και σημαντικά που μας είπατε.

Να κάνω κι εγώ μια προτροπή, ως Πρόεδρος της Επιτροπής. Είναι στην ιδρυτική διακήρυξη του Ελληνικού Ιδρύματος Πολιτισμού η προώθηση της ελληνικής γλώσσας, που αποτελεί ένα αόρατο νήμα, που μας συνδέει με την αποδημία, με τους Έλληνες του εξωτερικού και από ό,τι αντιλήφθηκα από την τοποθέτησή σας, μπορείτε να πράξετε πολλά προς αυτήν την κατεύθυνση. Ελπίζω να έχουμε και συνεργασία και στη συνέχεια, για αυτά τα θέματα.

Στη συνέχεια, θα δώσω το λόγο στους εκπροσώπους και στους ομιλητές των Κομμάτων.

Από τη Ν.Δ. το λόγο έχει ο κ. Ταραντίλης. Κύριε Ταραντίλη, έχετε το λόγο αν θέλετε να πείτε κάτι, να εκφράσετε γνώμη ή να κάνετε κάποιες ερωτήσεις.

 **ΧΡΗΣΤΟΣ ΤΑΡΑΝΤΙΛΗΣ :** Ευχαριστώ, κ. Πρόεδρε. Θεωρώ ότι ο κ. Κούκης, συνδυάζει όλα αυτά τα στοιχεία, που θα πρέπει να έχει ο Πρόεδρος του ΕΙΠ, όχι για να προβληθεί σαν πρόσωπο, αλλά για να είναι αποτελεσματικός.

Κατ΄ αρχάς λόγω της επιστημονικής κατάρτισης, της εκπαίδευσής του, καθώς και της επιστημονικής δράσης και εξωστρέφειας, που τον χαρακτηρίζει, βάσει του βιογραφικού, που έχω δει, πιστεύω ότι αντιλαμβάνεται πλήρως τι πρέπει να γίνει, για να ικανοποιηθεί ο σκοπός, ο θεμελιώδης σκοπός του ΕΙΠ, ο οποίος δεν είναι άλλος από την προβολή του ελληνικού πολιτισμού και της ελληνικής γλώσσας στο εξωτερικό.

Γνωρίζουμε από το βιογραφικό του ότι ο κ. Κούκης, έχει αξιόλογο συγγραφικό έργο και δραστηριότητα, σε ιστορικά, γλωσσικά και πολιτιστικά θέματα. Επίσης, είναι πολύ σημαντικό ότι ο κ. Κούκης γνωρίζει τι σημαίνει διοίκηση. Ενδεικτικά, έχει προϋπηρεσία, όπως αναφέρθηκε, άλλωστε, ως μέλος του Δ.Σ. του Ευρωπαϊκού Πολιτιστικού Κέντρου Δελφών και επί δύο χρόνια, ως μέλος του Δ.Σ. του Ελληνικού Ιδρύματος Πολιτισμού.

Δίνω ιδιαίτερη έμφαση στο τελευταίο, γιατί, λόγω αυτής της συμμετοχής σας στο Δ.Σ. για δύο χρόνια και μάλιστα στη θέση του ταμία, νομίζω ότι διασφαλίζεται η βαθιά γνώση των θεμάτων, που χρειάζεται να έχει ένας πρόεδρος, θεμάτων και καλών και κακών, για να μπορεί να διαχειριστεί και να διοικήσει τον συγκεκριμένο φορέα.

Γι’ αυτούς τους λόγους, προσωπικά, είμαι 100% σίγουρος ότι θα αποδώσετε σαν Πρόεδρος στο ΕΙΠ και δέχομαι, χωρίς κανένα ενδοιασμό, να διοριστείτε στη συγκεκριμένη θέση.

Ωστόσο, επειδή μου αρέσουν γενικά τα σύντομα λόγια, θα ήθελα στο τέλος να σας ρωτήσω κάτι. Ενόψει της Επετείου του 1821, ξέρετε πάρα πολύ καλά και αναφερθήκατε κιόλας σε αυτό ότι η θέση του Προέδρου του ΕΙΠ έχει έναν ιδιαίτερο συμβολισμό, έχει μια ιδιαίτερη σημασία, από την άποψη ότι οφείλει να σηματοδοτήσει κάποιο πολιτιστικό όραμα. Γενικότερα, στη διοίκηση λέμε ότι όραμα είναι πώς θέλουμε να είναι ο οργανισμός, που διοικούμε, σε τρία έως πέντε χρόνια. Το δικό σας όραμα - γιατί μιλήσατε αρκετή ώρα - αυτό πρέπει να είναι σύντομο και συγκεκριμένο, ποιο είναι;

**ΓΕΩΡΓΙΟΣ ΣΤΎΛΙΟΣ (Πρόεδρος της Επιτροπής):** Το λόγο έχει ο κ. Φίλης από τον ΣΥΡΙΖΑ.

**ΝΙΚΟΛΑΟΣ ΦΙΛΗΣ:** Σας ευχαριστώ, κύριε Πρόεδρε. Πράγματι, το Ελληνικό Ίδρυμα Πολιτισμού είναι ένας σημαντικός θεσμός για την πολιτισμική εκπροσώπηση της χώρας, διεθνώς. Και γι΄ αυτό πρέπει η εκάστοτε κυβέρνηση να προσέχει, σε πολλά επίπεδα και την αναγκαία αυτονομία στο σχεδιασμό και τον προγραμματισμό των δράσεων και την αναγκαία επιλογή των αρίστων - για να χρησιμοποιήσω μια λέξη, που είναι αρκετά χρησιμοποιημένη αυτή την περίοδο - για να διοικήσουν το Ίδρυμα αυτό και επίσης, το ενδιαφέρον να έχει και μία ανταπόκριση στην οικονομική επιχορήγηση του Ιδρύματος.

Και τα τρία στοιχεία αποτέλεσαν βάση για την επιλογή της διοίκησης, που, σήμερα, εσείς αντικαθιστάτε. Ήταν η διοίκηση, υπό τον Κωνσταντίνο Τσουκαλά και συμμετείχαν, ως Αντιπρόεδρος, ο κ. Ηλίας Νικολακόπουλος, γνωστός καθηγητής πανεπιστημίου, ως ταμίας, η κυρία Ιουλία Σκουνάκη, αρχαιολόγος και μουσειολόγος και μέλη ο Κώστας Γαβράς, δεν χρειάζεται συστάσεις, ο Κώστας Γραμμένος, επίσης, δεν χρειάζεται συστάσεις, ο Πασχάλης Κητρομιλίδης, ο Παναγιώτης Κουνάδης ο μουσικολόγος, ο Δημήτρης Κυρτάτας, πανεπιστημιακός και ιστορικός, ο Γεώργιος Παπαναστασίου, γλωσσολόγος, διευθυντής του Ιδρύματος Τριανταφυλλίδη, ο διαπρεπής και διεθνούς κύρους εικαστικός και ομότιμος καθηγητής της Σχολής Καλών Τεχνών, ο κ. Γιάννης Ψυχοπαίδης, η κυρία Αθηνά Αθανασίου, πανεπιστημιακός και αυτή, κοινωνική ανθρωπολόγος, ο κοινωνιολόγος, ο κ. Μιχάλης Σπουρδαλάκης και ελπίζω να μην έχω ξεχάσει κάποιον. Όλοι, όλοι τους, ένας προς ένας. Δύσκολα θα πει κάποιος ποιος είναι αυτός ή ποια είναι αυτή. Δύσκολα θα πει κανένας ομιλούν μόνο ελληνική ή και άλλη γλώσσα; Προσωπικότητες, που λαμπρύνουν το χώρο των τεχνών και των γραμμάτων και που είναι και αυτοί, όπως και άλλοι, προσωπικότητες, που μας κάνουν υπερήφανους για το σύγχρονο πολιτισμό μας, όχι μόνο κληρονόμοι ενός ευκλεούς παρελθόντος, αλλά και υπερήφανοι για το πολιτιστικό παρόν της πατρίδας μας.

Θα ήμουν άδικος, αν δεν αναφερόμουν στους προγενέστερους, τουλάχιστον, Προέδρους του Ιδρύματος. Τον πρώτο Πρόεδρο του Ιδρύματος, τον καθηγητή Ιωάννη Γεωργάκη, μία παγκοσμίου κύρους προσωπικότητα, σύμβουλο του Αρχιεπισκόπου Δαμασκηνού, στα κρίσιμα χρόνια του πολέμου και μετά στέλεχος των επιχειρήσεων «Ωνάση» και βεβαίως, πανεπιστημιακό στο Πάντειο. Κατόπιν, τον ακαδημαϊκό και διαπρεπή ιστορικό Μιχαήλ Σακελλαρίου, με τη φοβερή προσφορά του στη μελέτη, στην Πελοπόννησο των χρόνων της τουρκοκρατίας. Τον επίσης διαπρεπέστατο οικονομολόγο και πολιτιστικό παράγοντα, τον Αδαμάντιο Πεπελάση. Τον πολύ γνωστό και έγκυρο ιστορικό, από το Ίδρυμα Ερευνών, Νίκο Οικονομίδη. Τον Αργύρη Φατούρο, τον Σταύρο Ξαρχάκο, τον καθηγητή Γιώργο Μπαμπινιώτη και προσφάτως, τον Κωνσταντίνο Τσουκαλά. Αν ξέχασα κανέναν, συγχωρείστε με. Όλοι αυτοί δεν χρειάζεται να μας πουν ότι υπήρξαν οργανωτές σχολικού τουρισμού, ως προσόν, για να αναλάβουν πρόεδροι σ΄ αυτό το Ίδρυμα!

Αντ΄ αυτού, τι έρχεται σήμερα εδώ; Δεν υποτιμώ τα πρόσωπα. Θέλω να είμαι όσο μπορώ, πιο λεπτός στην αντιμετώπιση. Όλοι καταλαβαίνουμε, όμως, ότι έρχεται ένα πρόσωπο - τον σέβομαι, τον καλωσορίζω - όπου μας συστήθηκε, ότι αυτό είναι το μείζον προσόν του, ως υπεύθυνος των λυκειακών τάξεων των Σχολών «Δούκα». Σημαντικό προσόν; Σημαντικό.

Μας συστήθηκε, επίσης και ως κάτοχος μεταπτυχιακού διπλώματος, το οποίο το έλαβε προ δύο μηνών, από ένα ιδιωτικό πανεπιστήμιο της Κύπρου και προ δέκα ημερών - fast track διαδικασία - αναγνωρίστηκε από το ΔΟΑΤΑΠ.

Κάπου γράφει στο βιογραφικό του, ότι ομιλεί την αγγλική. Εντάξει. Και παρουσίασε το έργο του, το οποίο είναι η σύνδεση της εκπαίδευσης με τον πολιτισμό, λέτε και η εκπαίδευση δεν αποτελεί μέρος του πολιτισμού και ο πολιτισμός είναι μόνο ποίηση και ζωγραφική, δεν είναι και εκπαίδευση !

Εν πάση περιπτώσει, συνεχίζω. Αυτή είναι η προσωπικότητα, που ο ίδιος ο κ. Κούκης, μας παρουσίασε.

Υπάρχουν και άλλα στοιχεία, για παράδειγμα, κατά σύμπτωση, δεν το αποδίδω σε αυτόν, αλλά συνέβη, όταν ήταν επικεφαλής των λυκειακών τάξεων στη σχολή «Δούκα» απηγορεύθη ο εορτασμός του Πολυτεχνείου στα εκπαιδευτήρια «Δούκα». Είναι κι αυτό, άραγε, στοιχείο της σύνδεσης της εκπαίδευσης, με τον πολιτισμό; Διερωτώμαι. Θα μπορούσα να πω κι άλλα στοιχεία. Ξέρω ότι είναι στέλεχος της ΔΑΚΕ, συνδικαλιστής, μέλος υπήρξε του δημοτικού συμβουλίου της ΟΙΕΛΕ, δεν το υποτιμώ αυτό, είναι ψηλά στη δική μου συνείδηση να είναι κάποιος άνθρωπος με κοινωνική, πολιτιστική και πολιτική δραστηριότητα - άλλοι το υποτιμούν αυτό - κάθε άλλο, θα έλεγα ότι είναι το πιο ενδεδειγμένο στοιχείο, που μπορούμε να συζητήσουμε, σήμερα, αλλά προσέξτε, έχει να αντιπαραβάλει - ο ίδιος - τα βιογραφικά και τις προσωπικότητες από την πλευρά, του Γιωργάκη, του Σακελλάριου, του Πεπελάση, του Οικονομίδη, του Φατούρου, του Ξαρχάκου, του Μπαμπινιώτη, του Τσουκαλά. Αν παρακολουθεί ο ελληνικός λαός, καταλαβαίνει τι σημαίνει αυτό.

Με ποια κριτήρια θεωρεί η κυρία Υπουργός, ότι ο πλέον κατάλληλος γι΄ αυτή τη θέση – έτσι ακριβώς είπε η κυρία Υπουργός – είναι ο κύριος Κούκης; Είναι ο Γιωργάκης, είναι ο Σακελλαρίου, είναι ο Πεπελάσης, είναι ο Οικονομίδης, είναι ο Φατούρος, είναι ο Ξαρχάκος, είναι ο Μπαμπινιώτης, είναι ο Τσουκαλάς; Τέτοια έκπτωση, λοιπόν, κριτηρίων; Είναι δυνατόν έτσι να συζητούμε για ένα κατεξοχήν σοβαρό Ίδρυμα, που πρέπει να είναι το Ελληνικό Ίδρυμα Πολιτισμού;

Η ερώτηση δεν είναι ρητορική. Κατά τη γνώμη μου, είναι ένδειξη, του πως εννοείτε την αριστεία και πως είναι το επιτελικό κράτος. Πλήρης και αδίστακτη κομματικοποίηση του κράτους, ακόμη και του ευαίσθητου τομέα του Ελληνικού Ιδρύματος Πολιτισμού. Πλήρης γελιοποίηση αυτού, που ονομάζετε εσείς «επιτελικό κράτος των αρίστων». Να χαίρεστε αυτήν την αντίληψη ! Προχωρά, όμως, τώρα.

Η κυρία Υπουργός αναφέρθηκε σε μερικά στοιχεία κάνοντας, ίσως λάθος, γιατί δεν έχει ακριβή εικόνα του έργου του απερχόμενου Διοικητικού Συμβουλίου Ελληνικού Ιδρύματος Πολιτισμού.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Φίλη, οι Βουλευτές διαμαρτύρονται…

**ΝΙΚΟΛΑΟΣ ΦΙΛΗΣ:** Να διαμαρτύρονται για τις επιλογές της Κυβέρνησης, όχι γι’ αυτά που λέω εγώ. Είπε η κυρία Υπουργός ότι η απερχόμενη διοίκηση - την οποία απαξίωσε να συναντήσει, άλλο ένα στοιχείο για το πόσο εκτιμά την αριστεία η Κυβέρνηση και την έστειλε για μια εθιμοτυπική συνάντηση, στο όρθιο, με τον Γενικό Γραμματέα, τον κύριο Γιατρομανωλάκη – προσέξτε αυτοί οι διαπρεπείς Έλληνες, πρεσβευτές του ελληνικού πολιτισμού δεν τους δέχθηκε η κυρία Υπουργός – συμπεριφορά και αυτή – είπε, όμως η κυρία Υπουργός ότι υπήρξε οικονομική συρρίκνωση. Όχι. Ανέλαβαν ένα ίδρυμα, υπό χρεοκοπία, όπου την ευθύνη την είχε η προηγούμενη διοίκηση της μνημονιακής περιόδου, της Κυβέρνησης Σαμαρά, και το απέδωσαν ελεύθερο χρεών, το τονίζω, χωρίς χρέη, με μοναδική μόνον επιβάρυνση 1 εκατομμύριο ευρώ από το Εθνικό Κέντρο Βιβλίου (ΕΚΕΒΙ) – το ΕΚΕΒΙ, που διαλύσατε και που καθολικός διάδοχός του υπήρξε το Ελληνικό Ίδρυμα Πολιτισμού, χωρίς να του δώσετε την ανάλογη οικονομική πριμοδότηση, μαζί με τις αρμοδιότητες, που του δώσατε.

Συνεπώς, έχουμε οικονομική διαχείριση άψογη. Και αυτή η άψογη οικονομική διαχείριση συνδυάζεται με την αφιλοκερδή παρουσία όλων των μελών. Δεν πήραν ούτε ένα σεντς από τον προϋπολογισμό του Υπουργείου, ούτε επιμίσθια, ούτε για την παρουσία τους στις συνεδριάσεις, επί πέντε χρόνια. Δωρεάν. Γιατί όλοι αυτοί, στους οποίους αναφέρθηκα, δεν πήγαν, για να γίνουν γνωστοί σ’ αυτή τη θέση. Πήγαν να προσφέρουν αμισθί, αφιλοκερδώς, όπως προσφέρουν τόσα χρόνια με τη δημόσια παρουσία τους, διεθνώς, υπέρ του ελληνικού πολιτισμού.

Άκουσα, επίσης, ότι δεν έχει παραρτήματα το Ίδρυμα. Λάθος. Το αγνοεί η κυρία Υπουργός. Έχει λιγότερα απ’ το παρελθόν. Βεβαίως. Αλλά ξέχασα να της πω ότι αυτή η Διοίκηση - την οποία εσείς τώρα αντικαθιστάτε - έχει διατηρήσει και έχει αναπτύξει παραρτήματα στην Αλεξάνδρεια, όπου ανέστησε τα «Καβάφεια» - τα οποία είχαν βυθιστεί απ’ τις μνημονιακές κυβερνήσεις - στο Βελιγράδι, στην Οδησσό - μουσείο μάλιστα της Φιλικής Εταιρείας - στο Βερολίνο, στο Βουκουρέστι, στη Σόφια στη Λευκωσία, στην Τεργέστη, στα Τίρανα, δηλαδή, σε χώρες και σε μέρη, σε τόπους, όπου άνθησε κάποτε ο ελληνικός πολιτισμός και όπου υπάρχει δυνατότητα, σήμερα, να υπάρξει παρουσία ισχυρή ελληνική, πολιτιστική.

Ειπώθηκαν και άλλα πράγματα, στα οποία δεν θα να απαντήσω, ένα προς ένα. Θα αναφερθώ στο ιστορικό έργο της απελθούσας Διοίκησης, που ήταν η Διεθνής Έκθεση Βιβλίου Θεσσαλονίκης, το 2016. Ανέστησε αυτήν τη Διεθνή Έκθεση Βιβλίου Θεσσαλονίκης η προηγούμενη Διοίκηση, με τη συμμετοχή μεγάλων, σύγχρονων συγγραφέων απ’ όλο τον κόσμο, οι οποίοι έλαβαν μέρος στις διαδικασίες αυτές, όπως είναι ο Πασκάλ Μπρυκνέρ, όπως ο Ζάουμε Καμπρέ - ο Καταλανός - όπως είναι η Έρι ντε Λούκα, ο Σαντιάγο Ρονκαλιόλο, Ζυλφί Λιβανελί, η Μπάρμπαρα Κασέν και άλλοι πολλοί. Την ανέστησε την Έκθεση αυτή, της έδωσε κύρος και μαζί με το κύρος η Θεσσαλονίκη απέκτησε κύρος και η Ελλάδα και το ελληνικό βιβλίο και συμμετείχαμε, για πρώτη φορά, σε όλες τις διεθνείς εκθέσεις βιβλίων, που έγιναν στην Ευρώπη, στη Μπολόνια, το παιδικό βιβλίο, στο Βερολίνο και αλλού, για να αναφερθώ αναλυτικά.

Μαθήματα ελληνικής γλώσσας είχαμε, σε ορισμένες χώρες, με επιτυχία, για παράδειγμα στο Βελιγράδι, είχαμε 100 μαθητές, πριν δύο χρόνια, να μαθαίνουν ελληνική γλώσσα. Θα μπορούσα κι άλλα πολλά να αναφέρω, στέκομαι μόνο στο θέμα «Ρωσία και Πεκίνο». Υπήρξαν μεγάλες και σημαντικές συμμετοχές της ελληνικής πολιτιστικής παρουσίας, στο πλαίσιο της ελληνορωσικής συνεργασίας, στη Μόσχα, στην Έκθεση της Μόσχας, όπου εκεί υπήρξαν μεταφράσεις Ελλήνων συγγραφέων. Για πρώτη φορά, ορισμένοι απ’ αυτούς μεταφράστηκαν στα ρωσικά και στην έκθεση του Πεκίνου, συνάφθηκαν διακρατικές συμφωνίες. Λάβαμε δύο βραβεία από την Κίνα, τα δύο τελευταία χρόνια. Το 2018, λάβαμε το βραβείο, το ελληνικό περίπτερο, ως η καλύτερη ξένη παρουσία στην Έκθεση και το 2019, το μεγαλύτερο κρατικό βραβείο έλαβε η Ελλάδα, που δόθηκε σε ξένο συγγραφέα, στον κύριο Σωτήρη Χαλικιά.

Είμαστε υπερήφανοι, ως Κυβέρνηση του ΣΥΡΙΖΑ, γιατί χωρίς κομματικά κριτήρια, με μοναδικό κριτήριο την εμπιστοσύνη στους ανθρώπους του πολιτισμού, που διαπρέπουν και είναι πρέσβεις των τεχνών και των γραμμάτων της χώρας μας, σε όλο τον κόσμο, δώσαμε τη δυνατότητα σ’ αυτή τη Διοίκηση να δώσει δείγματα μιας σοβαρής παρουσίας τη χώρας μας, διεθνώς.

Τελειώνω, κύριε Πρόεδρε - και ζητώ συγγνώμη, διότι έκανα μία μικρή κατάχρηση του χρόνου, με την ανοχή των συναδέλφων. Κοιτάξτε, άκουσα ότι ο κύριος Πρόεδρος, ο προαλειφόμενος για πρόεδρος, έχει και ένα σχέδιο για τα μέλη του Δ.Σ., τι θα αναλάβει ο καθένας, κάτι σαν καταμερισμό εργασίας.

Πράγματι, στο συνδικαλισμό αυτό είναι σαφές, στην πολιτική αυτό είναι σαφές, στον πολιτισμό είναι λίγο πιο σχετικό το ζήτημα, αλλά εν πάση περιπτώσει, με βάση το στάτους, που εκπροσωπεί ο ίδιος και στο οποίο αναφέρθηκα, νωρίτερα, ποια θα είναι τα υπόλοιπα μέλη του διοικητικού συμβουλίου; Έχω απορία και θα ήθελα μία απάντηση, ποια θα είναι τα μέλη, που θα συμπληρώσουν τη Διοίκηση του κυρίου Κούκη. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Και εμείς σας ευχαριστούμε, κύριε Φίλη. Αν κατάλαβα καλά, κάνατε και έναν απολογισμό του έργου του προηγούμενου Διοικητικού Συμβουλίου του Ιδρύματος Πολιτισμού. Εμείς, όμως, ως Επιτροπή Μορφωτικών, δεν είχαμε ενημερωθεί από την προηγούμενη Κυβέρνηση για το έργο του συγκεκριμένου Ιδρύματος. Κάλλιο αργά παρά ποτέ. Το ακούσαμε και τώρα από εσάς και σας ευχαριστούμε. Προχωρούμε.

Τον λόγο έχει ο κύριος Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ**: Κύριε Πρόεδρε, κυρίες και κύριοι συνάδελφοι, κυρία Υπουργέ, πολιτισμός σημαίνει «Ελλάδα» και ας μην ξεχνάμε, ότι η Ελλάδα είναι η κοιτίδα του πολιτισμού. Έδωσε τα φώτα της και αποτέλεσε αναφορά αρχών και αξιών, με παγκόσμια αποδοχή. Ο χώρος μάλιστα του πολιτισμού, θα έλεγα, είναι ένας τόπος, που κατοικείται μόνο από τα έργα, τους ανθρώπους, που τα δημιουργούν και τους ειδικούς, που τα μελετούν και τα σχολιάζουν. Ο πολιτισμός, αγαπητοί συνάδελφοι, είναι κομμάτι της ευρύτερης διαδικασίας, στην οποία μετέχουμε όλοι και μάλιστα, θα έλεγα εδώ, δεν μπορούμε να μιλάμε για πολιτισμό, χωρίς φυσικά να μιλάμε και για πολιτική. Δεν μπορούμε να μιλάμε για πολιτισμό, χωρίς να αναγνωρίζουμε, χωρίς να αναζητούμε, στην καθημερινότητα τη δικιά μας, αλλά και των πολιτών, την ποιότητα της ζωής μας. Στον τρόπο, που συνομιλούμε με τους άλλους, που μετέχουμε, σε μια κοινότητα. Ο πολιτισμός, αγαπητοί συνάδελφοι, είναι ένα από τα πιο ισχυρά συνεκτικά υλικά της κοινωνίας μας. Είναι παιδεία, είναι εκπαίδευση, είναι γνώση, είναι καλλιέργεια σκέψης, κρίσης, ευαισθησίας. Είναι μαθητεία δημοκρατίας, είναι δημοκρατία, το να μπορείς να ακούσεις αυτόν, με τον οποίον διαφωνείς. Πολιτισμός είναι, επίσης, πάνω απ’ όλα κληρονομιά και σύγχρονη δημιουργία.

Σ’ αυτήν την κατεύθυνση, πιστεύω πρέπει να συμβάλει και το Ελληνικό Ίδρυμα Πολιτισμού. Να θυμίσω το Ελληνικό Ίδρυμα Πολιτισμού ιδρύθηκε, το 1992, με έδρα την Αθήνα και σκοπό την προβολή του ελληνικού πολιτισμού και της ελληνικής γλώσσας, σε ολόκληρο τον κόσμο. Μεγάλος, άλλωστε, και κορυφαίος στόχος ήταν και παραμένει αυτός, με πολλαπλά οφέλη, για τη διατήρηση του Ελληνισμού. Του απανταχού Ελληνισμού, τη διάδοση των αρχών και των αξιών μας, της διαχρονικής ελληνικής πολιτείας, με την αριστοτελική έννοια. Την οικουμενικότητα, που έχουν, τα ιδεώδη της δημοκρατίας, της ισονομίας και ισοπολιτείας. Μάλιστα, ξεχωριστό συμβολισμό έχει το γεγονός ότι έχουν αναλάβει την προεδρία σημαντικές προσωπικότητες, μεταξύ αυτών, ο Αδαμάντιος Πεπελάσης, ο Σταύρος Ξαρχάκος, ο Χριστόδουλος Γιαλουρίδης, ο Κωνσταντίνος Τσουκαλάς. Άρα, επόμενε Πρόεδρε του Ελληνικού Ιδρύματος Ελληνικού Πολιτισμού, είναι βαρύ το φορτίο, που πέφτει στις πλάτες σας !

Αναγνωρίζει, λοιπόν, κανείς στην πολιτεία, διαχρονικά, την προσπάθειά της να προσδώσει ένα κύρος στο εν λόγω Ίδρυμα. Το ζητούμενο, φυσικά, είναι το κύρος να συνδυαστεί και με την ανάλογη αποτελεσματικότητα. Γιατί είναι πολύ σημαντικό να έχεις κύρος και έργο και υστεροφημία, αφότου φύγεις από αυτή τη θέση. Γι’ αυτό είναι σημαντικό, φυσικά, να αξιοποιείται η εμπειρία και η θέληση για δουλειά και η συνέχεια και λειτουργία του Διοικητικού Συμβουλίου αποδεικνύουν, επί του πρακτέου, αυτό που αναφέρω. Είναι αυτό, που λέω πάντα, στο κράτος δεν επιτρέπεται ασυνέχεια. Άρα, στο κράτος θα πρέπει να υπάρξει συνέχεια και εκεί τα χαλάμε. Αντιλαμβάνομαι, ωστόσο, μιας και γνωρίζω πολύ καλά την Υπουργό, την κυρία Μενδώνη, ότι η Υπουργός έχει την αίσθηση της συνέχειας και τούτο, με την αξιοποίηση της εμπειρίας και όχι με τη λογική της αποκαθήλωσης, αλλά της δημιουργικής, θα έλεγα, αξιοποίησης, που σας προτείνει.

Γι’ αυτό θέλω να πιστεύω, κυρία Υπουργέ, ότι προτείνετε τον εν λόγω, αγαπητό κύριο Κούκη, για τη θέση του Προέδρου, με αυτή τη σκέψη.

Διάβασα το βιογραφικό σας. Έχετε υπάρξει, μεταξύ άλλων, και άμισθο μέλος του Διοικητικού Συμβουλίου του Ιδρύματος. Άρα, γνωρίζετε από μέσα τα προβλήματα του Ιδρύματος. Και αυτό είναι σημαντικό. Γι’ αυτό και αναφέρθηκε στην ύπαρξη συνέχειας.

Αγαπητοί συνάδελφοι, αντιλαμβανόμαστε όλοι το μεγάλο έργο, που μπορεί να προσφέρει το Ίδρυμα Πολιτισμού, ως πρεσβευτής, στη διάδοση του ελληνικού πολιτισμού και ιδιαίτερα της ελληνικής γλώσσας. Με οργάνωση εκδηλώσεων, εκθέσεων, συναυλιών θεατρικές παραστάσεις, πρωτοβουλίες, διαλέξεις, συζητήσεις, σε συνεργασία με άλλους πολιτιστικούς και μορφωτικούς φορείς, απανταχού. Με τη συμμετοχή του σε ευρωπαϊκές και διεθνείς οργανώσεις, με την προώθηση της ελληνικής γλώσσας και της διδασκαλίας της στα παραρτήματα του Ελληνικού Ιδρύματος Πολιτισμού, ανά τον κόσμο. Με την παροχή υλικού και ενημέρωσης σε άλλους φορείς και με τη διοργάνωση σεμιναρίων και ημερίδων. Με τη διάδοση του ελληνικού βιβλίου, με την παρουσία συγγραφέων και νέων εκδόσεων. Με την υποστήριξη μεταφράσεων, με τη συμμετοχή σε διεθνείς εκθέσεις βιβλίου.

Το Ελληνικό Ίδρυμα Πολιτισμού, λοιπόν, χρειάζεται οικονομική και διοικητική αυτοτέλεια, για να μπορέσει να ανταποκριθεί, στο πολύπλευρο έργο του. Ένα Ίδρυμα, το οποίο έχει δημιουργήσει ένα δίκτυο διεθνές παραρτημάτων, σε άλλες πόλεις, σε άλλους δήμους, όπως στην Αλεξάνδρεια, στο Βελιγράδι, στο Βερολίνο, στο Βουκουρέστι, στην Οδησσό, στην Ουάσιγκτον, στη Σόφια, στην Τεργέστη.

Τουτέστιν, ένα τέτοιο Ίδρυμα, θα έλεγα, δεν μπορεί να αφήνεται στην τύχη του. Κύριε Κούκη, να σας τονίσω οι περγαμηνές του καθενός και το έργο του είναι αυτό, που τον ακολουθεί. Εύχομαι, πραγματικά, το έργο σας να είναι τέτοιο, που πραγματικά και η δικιά μας ψήφος να αναγελά και όχι ο λόγος μόνο.

Ενστερνίζομαι τις απόψεις σας, επειδή έχω ανατρέξει προς τα πίσω. Ενστερνίζομαι τις απόψεις σας για τις αρετές του μεγάλου Ιωάννη Καποδίστρια. Αρετές, που έχουν, ως πρότυπο, θα έλεγα, οι λειτουργοί αυτοί, οι δάσκαλοι και καθηγητές, ο εκπαιδευτικός κόσμος. Χώρος από τον οποίο, άλλωστε, προέρχεστε. Για μένα είναι τιμητικό το ότι ήσασταν δάσκαλος. Είναι πολύ τιμητικό για μένα και αυτό είναι σημαντικό.

Τέλος, βλέποντας, θετικά, την ως τώρα διαδρομή σας, αλλά και την επιλογή σας θετικά, θέλω να σας θέσω κάποια ερωτήματα. Πρώτον, ποιες είναι οι κατά προτεραιότητα στοχεύσεις σας και ιδιαίτερα για την άμεση διασύνδεση του Ελληνικού Ιδρύματος Πολιτισμού, με την εκπαίδευση, στο σύνολό της. Δεύτερον, με ποιο τρόπο θα μπορέσετε να καλύψετε τυχόν οικονομικές εκκρεμότητες του Ιδρύματος. Τρίτον, ποιες πρωτοβουλίες θα αναλάβετε για τη διοικητική ενίσχυση του Ιδρύματος και για την οργανωτική του ανασυγκρότηση. Τέλος, αν πραγματικά θα έρθετε σε επαφή με τους πρότερους συναδέλφους σας, τους πρώην προέδρους του Ελληνικού Ιδρύματος Πολιτισμού, για να ζητήσετε τη συνεργασία τους. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ευχαριστούμε τον κύριο Κωνσταντόπουλο και για την ακρίβεια στο χρόνο. Θα σας απαντήσει ο κύριος Κούκης, στο τέλος.

Το λόγο έχει ο κ. Δελής.

**ΙΩΑΝΝΗΣ ΔΕΛΗΣ**: Κύριε Πρόεδρε, όταν η διαφύλαξη της πολιτιστικής κληρονομιάς, όταν η προβολή αυτής της πολιτιστικής κληρονομιάς, όπως και η προβολή της σύγχρονης πολιτιστικής δημιουργίας, όλο αυτό, όταν ανατίθεται και επαφίεται στην ελεημοσύνη των χορηγών ή στο όποιο επιχειρηματικό δαιμόνιο διαφόρων ιδιωτών ή στις λεγόμενες μη κυβερνητικές οργανώσεις και άλλες αναλόγου τύπου οργανώσεις της λεγόμενης «κοινωνίας των πολιτών», οι οποίοι, τις περισσότερες φορές, αναλαμβάνουν αυτόν τον ρόλο, με το αζημίωτο, τότε νομίζουμε ότι ο πολιτισμός δεν βαδίζει, στο σωστό δρόμο.

Τα λέω όλα αυτά, γιατί αυτή ακριβώς η αγοραία, με την κυριολεκτική έννοια του όρου, βέβαια, με την εμπορευματική έννοια, η αγοραία αντίληψη για τον πολιτισμό είναι η κρατούσα αντίληψη και για την Ευρωπαϊκή Ένωση και για την Κυβέρνηση, αλλά και για τα υπόλοιπα Κόμματα, τα οποία ορκίζονται και πίνουν νερό στο όνομα της Ευρωπαϊκής Ένωσης. Και αν θέλετε, αυτό αποδείχτηκε και σήμερα με τις μέχρι τώρα τοποθετήσεις των υπόλοιπων Κομμάτων της Αντιπολίτευσης στο πού τελικά επέλεξαν να επικεντρώσουν την κριτική τους. Είναι γνωστή, λοιπόν, αυτή η αγοραία εμπορευματική αντίληψη της Ευρωπαϊκής Ένωσης και των Κομμάτων της, συνολικά, για τον πολιτισμό και η Κυβέρνηση δεν κρύβει και δεν έκρυψε, ποτέ από την αρχή, έχουμε ακούσει την ίδια την Υπουργό την κυρία Μενδώνη, στις προγραμματικές δηλώσεις της Κυβέρνησης, να δηλώνει ότι η Κυβέρνηση αντιμετωπίζει τον πολιτισμό, ως στρατηγικό αναπτυξιακό όρο. Είναι δικά της τα λόγια, ως ένα αναδυόμενο, δηλαδή, πεδίο καπιταλιστικής ανάκαμψης και ανάπτυξης. Αυτό νομίζουμε ότι επιβεβαιώνει την προηγούμενη θέση, που διατυπώσαμε, σε σχέση με το πώς αντιμετωπίζει η Κυβέρνηση τον πολιτισμό.

Βεβαίως, εδώ τώρα αξιοποιείται και η υποχρηματοδότηση, οι συνεχείς περικοπές, οι δραματικές περικοπές της κρατικής χρηματοδότησης στον πολιτισμό, που το κονδύλι πια, με δυσκολία ανιχνεύεται, στους κωδικούς του κρατικού προϋπολογισμού και αξιοποιώντας το σύνθημα της λεγόμενης «αυτονομίας», οδηγούμαστε σε μια ακόμα μεγαλύτερη επιχειρηματική εμπορευματική λειτουργία των κρατικών φορέων του πολιτισμού, των μουσείων, του Ελληνικού Ιδρύματος Πολιτισμού, ως νομικού προσώπου ιδιωτικού δικαίου, που είναι. Αυτό σημαίνει, βεβαίως ότι ανοίγουν, ακόμα περισσότερο, διάπλατα, οι πόρτες για την είσοδο των επιχειρηματικών ομίλων, στον τομέα του πολιτισμού και όλοι βλέπουμε, τα τελευταία χρόνια, μια πολύ μεγάλη δραστηριοποίηση αυτών των επιχειρηματικών ομίλων, γύρω από τον τομέα του πολιτισμού, όχι μόνο λόγω των επιχειρηματικών κερδών, τα οποία προσδοκούν, αλλά και λόγω της ιδεολογικής αξιοποίησης του πολιτισμού. Και αυτό ας μην το υποτιμήσουμε.

Όλα αυτά, λοιπόν, τούτων δοθέντων, αυτά αποτελούν σταθερές για την κυβερνητική πολιτική και όχι μόνο της σημερινής Κυβέρνησης, αλλά όλων όπως είπα των κυβερνήσεων, που βαδίζουν, πάνω στις ράγες της Ε.Ε.. Οδηγούν τον πολιτισμό εκεί που τον οδηγούν. Έχουμε, μονάχα, μια παρατήρηση, επειδή ακούσαμε και τον Κύριο Κούκη, εδώ και από την κυρία Υπουργό για την τόσο απαραίτητη προβολή της ελληνικής γλώσσας στο εξωτερικό. Θα προτείναμε στην Κυβέρνηση, αυτήν την προσπάθεια να την ξεκινήσει από την ελληνόγλωσση εκπαίδευση στο εξωτερικό, από τα ελληνόγλωσσα σχολεία, τα οποία λειτουργούν στο εξωτερικό, τα οποία, σε πάρα πολλές περιπτώσεις, έχουν πολύ μεγάλες ελλείψεις προσωπικού και άλλου είδους ελλείψεις, βεβαίως, αλλά το προσωπικό είναι η πρώτη μεγάλη έλλειψη. Ξέρετε, η γλώσσα είναι ίσως ο πιο βασικός φορέας του πολιτισμού και ιδιαίτερα, θα πρέπει να παρέχεται σ’ αυτούς, που αποτελούν και τους φυσικούς χρήστες αυτής της γλώσσας και αυτοί δεν είναι άλλοι από τους Έλληνες, όταν μιλάμε για την ελληνική γλώσσα.

Θα χρειαστεί, λοιπόν, προκειμένου να επιβεβαιωθούν όλα αυτά τα μεγάλα λόγια και οι μεγάλες υποσχέσεις, να επιβεβαιωθούν, πρώτα, στο επίπεδο της πράξης, σε έναν τομέα, ο οποίος, αυτή τη στιγμή, δεν είναι και στην καλύτερη κατάσταση. Τώρα, με βάση όλα αυτά, και επειδή όπως καταλαβαίνετε το Κ.Κ.Ε. έχει και πολύ σοβαρές και πολύ ουσιαστικές διαφωνίες, με την κυβερνητική πολιτική στον πολιτισμό, χωρίς καθόλου να υποτιμούμε το έργο και πολύ περισσότερο τις δυνατότητες του Ελληνικού Ιδρύματος Πολιτισμού, χωρίς να αμφισβητούμε, βεβαίως, το κυβερνητικό δικαίωμα διορισμού Προέδρου στο Ελληνικό Ίδρυμα Πολιτισμού, ούτε και τις επιστημονικές περγαμηνές του προτεινόμενου, του κυρίου Κούκη, το Κ.Κ.Ε. τοποθετείται, όπως τοποθετείται, πάγια, σε τέτοιου είδους διαδικασίες, με την λευκή ψήφο, με το «παρών».

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κύριος Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Κύριε Πρόεδρε, κυρία Υπουργέ και κύριε Κούκη, σας καλωσορίζουμε. Μελετώντας αυτό, που λέγεται, «πολιτισμός», ως μια μεγάλη βεντάλια, που μπορεί, πραγματικά, να προσδώσει κύρος, αίγλη, να εμπλουτίσει, με γνώσεις και άλλες χώρες, χωρίς να μεταλαμπαδεύσει, δηλαδή, αυτό που λέμε εμείς «πολιτιστική κληρονομιά», που είναι χρέος μας να τη δώσουμε, ανά τον κόσμο, την κληρονομήσαμε, ως Ελλάδα, αλλά είναι υποχρέωσή μας. Έχετε περγαμηνές κανείς δεν το αμφισβητεί αυτό και ως καθηγητής της νέας και της αρχαίας ελληνικής γλώσσας, άλλωστε τα αρχαία είναι η γλώσσα μας. Είναι μια εξέλιξη, εσείς τα ξέρετε πολύ καλύτερα, ως επιστήμων και ως φιλόλογος και ως καθηγητής ιστορίας.

Συγκεράσατε, απ’ ό,τι διαβάζω, κάποια σεμινάρια μαθητικά με τον πολιτισμό. Είναι καλό αυτό το πάντρεμα, είναι καλό αυτό να βγει, ως μια πολιτιστική αντίδραση. Επίσης, υπεύθυνος, αρκετά χρόνια, σε ιδιωτικά εκπαιδευτήρια, υπεύθυνος λυκείου, εκεί, κύριε Κούκη, έχετε γράψει και βιβλία προετοιμασίας για πανελλήνιες εξετάσεις, για να προετοιμαστούν τα παιδιά στις πανελλήνιες εξετάσεις, αλλά, τους δώσατε και τα εχέγγυα και το ερέθισμα να έχουν μια ανοιχτή βεντάλια γνώσεων σε άλλα πανεπιστήμια. Εκεί εμείς βέβαια, ως Ελληνική Λύση, προτιμούμε τα παιδιά να μένουν εδώ, να μη φεύγουν στα ξένα πανεπιστήμια και εδώ θα πρέπει να βάλουμε υποδομές.

Επίσης, βλέπω ότι είστε υπεύθυνος για την αξιολόγηση στην εκπαίδευση, είναι έτσι; Το θέμα αξιολόγησης χρειάζεται πάρα πολλή συζήτηση, να δούμε τα κριτήρια, τους όρους, και τους κανόνες πως θα υπάρχει η αξιολόγηση και του δασκάλου και του καθηγητή, αλλά και γενικότερα του όλου κλίματος, όπως αυτό πλάθεται. Κανείς δεν αμφισβητεί τις περγαμηνές σας και σε θεατρικές παραστάσεις. Αυτό είναι καλό και με το Νομισματικό Μουσείο κάποια συνεργασία, αλλά επίσης και στον ομφαλό, αν θέλετε, του πολιτισμού, στους Δελφούς στο Δ.Σ. Συμμετείχατε, επίσης σε κάποιες Μ.Κ.Ο., που σχετίζονται, με τον πολιτισμό. Εμείς ξέρετε, ως Ελληνική Λύση, έχουμε μια ευαισθησία γύρω από τις Μ.Κ.Ο. και, αν δεν έχετε αντίρρηση, να μας πείτε σε ποιες Μ.Κ.Ο. δραστηριοποιηθήκατε, θα θέλαμε να ξέρουμε, να λάβουμε γνώση. Και αυτό, το οποίο πρέπει να μας πει το Υπουργείο, αν θέλετε και, ως μέλη του Δ.Σ. και εσείς, ως Πρόεδρος, πού θα κυμαίνονται οι αμοιβές. Ξέρετε, είναι καλό όλα να είναι στο φως και να τα γνωρίζει ο ελληνικός λαός και για το θέμα της αμοιβής. Να το δούμε και αυτό. Είναι άμισθο; Ωραία, να το διευκρινίσουμε, λοιπόν, αυτό. Και για τα μέλη του Δ.Σ.; Πολύ ωραία, που αυτό το γνωρίζουμε. Για τις Μ.Κ.Ο. θέλουμε κάποιες περισσότερες διευκρινίσεις και φαντάζομαι δεν έχει αντίρρηση να μας πείτε για τη δραστηριότητα και το προφίλ αυτών των Μ.Κ.Ο..

Κατά τα άλλα, η ελληνική γλώσσα για εμάς, πρωτίστως, έχει βαρύνουσα σημασία. Είναι καλό να μην ξεχάσουμε τη γλώσσα μας, τις ρίζες μας, να την ομιλούμε, σωστά, άλλωστε ο κύριος Πρόεδρος της Επιτροπής των Μορφωτικών Υποθέσεων έχει μια ευαισθησία στην ελληνική γλώσσα και είπαμε να το δούμε, κάποια στιγμή. Είναι καλό να δώσουμε βαρύτητα στη γλώσσα μας, η οποία πλάθει νου, σκέψη και χαρακτήρες.

Κατά τα άλλα, δεν αμφισβητώ το ότι μπορεί να έχουμε ένα ορόσημο και ένα φάρο στον πολιτισμό, αρκεί να το κάνουμε όλοι, μαζί μέσα από μια συνοχή και ένα ομαδικό πνεύμα, δηλαδή, μέσα από μια συνέργεια, σε όλες τις πτυχές, να παντρέψουμε ορισμένα πράγματα, για να βγει μια καλύτερη χημεία. Από κει και πέρα, θέλουμε μόνο τη διευκρίνιση όσον αφορά τις Μ.Κ.Ο. που συμμετείχατε. Για το θέμα της αμοιβής, μου δώσατε την απάντηση, είπατε ότι είναι αμισθί .

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κυρία Σακοράφα.

**ΣΟΦΙΑ ΣΑΚΟΡΑΦΑ:** Ευχαριστώ πολύ, κύριε Πρόεδρε. Στον χρόνο, που μου αναλογεί, θα μου επιτρέψετε να αναφερθώ για λίγο στο Ελληνικό Ίδρυμα Πολιτισμού, που σκοπό έχει την προβολή του ελληνικού πολιτισμού και της ελληνικής γλώσσας, σε ολόκληρο τον κόσμο. Με βάση τη δική μου οπτική γωνία, πρόκειται για ένα απολύτως ενδιαφέρον, αλλά και προνομιακό πεδίο, για την προβολή της χώρας μας, γιατί η ελληνική πολιτιστική παραγωγή αποτελεί πολύτιμο κεφάλαιο, που αποτυπώνει μια πολύμορφη δημιουργικότητα ιδιαίτερης αξίας. Και δεν αναφέρομαι μόνο στην περίφημη πολιτιστική παραγωγή των αρχαίων ημών προγόνων, όπως συνηθίζουμε να λέμε, διότι η σύγχρονη ελληνική ποίηση, που, οπωσδήποτε, μπορεί να διεκδικήσει παγκόσμια εμβέλεια, δεν περιορίζεται μόνο στις, επιτρέψτε μου να πω, εύκολες λύσεις του Καβάφη και των δύο Νόμπελ Σεφέρη και Ελύτη ή έστω και του Ρίτσου με το βραβείο Λένιν. Πιστεύω ότι δεν έχει νόημα να παραθέσω περισσότερα ονόματα, πάνω σε αυτό.

Ένα βήμα, δίπλα, βρίσκεται και η πέρα από την ποίηση λογοτεχνική παραγωγή, η οποία φαίνεται ότι δεν αντιμετωπίζεται, με το ενδιαφέρον, που της αξίζει και πάλι δεν θα υποκύψω στον πειρασμό να αναφέρω ονόματα, γιατί δεν θεωρώ ότι είναι ο ρόλος μας εδώ να διατυπώνουμε συγκεκριμένες υποδείξεις. Η Ελλάδα έχει επίσης την τύχη να έχει μουσικοσυνθέτες, με αξία διεθνώς αναγνωρισμένη, με πρώτους τον Μίκη Θεοδωράκη και τον Μάνο Χατζιδάκι, αλλά και όχι μόνο αυτούς. Με ιδιαίτερη μνεία, θα πρέπει να κάνω από τον τομέα της λεγόμενης σοβαρής μουσικής, τον Νίκο Σκαλκώτα, τον Γιάννη Ξενάκη, τον Γιάννη Χρήστου, συνθέτες με διεθνή αναγνώριση, που εμείς φαίνεται ότι τους υποτιμάμε, συστηματικά.

Θα ήθελα, πάντως, να επισημάνω και τον παραμελημένο τομέα της λαϊκής παράδοσης, τον ανεκτίμητο πλούτο του δημοτικού τραγουδιού, που, με τη μουσική του πολυμορφία και την ποιητική του αξία, αποτυπώνει χαρακτηριστικά την ιστορική διαδρομή ενός τόπου, που αποτέλεσε διαχρονικά το σταυροδρόμι των πολιτισμών, μεταξύ Δύσης και Ανατολής, αλλά και το γεωγραφικό χώρο συνύπαρξης ομάδων, με διαφορετική καταγωγή και διαφορετική πολιτιστική συγκρότηση.

Επίσης, υπάρχει εκτεταμένη δραστηριότητα, με καταγραφή από πλήθος πολιτιστικών συλλόγων, διασπασμένων, σε όλη τη χώρα, που προσφέρουν έτοιμο πολύτιμο υλικό για τον τομέα αυτόν. Ασφαλώς και θα αξίζει το Ίδρυμα Ελληνικού Πολιτισμού να εκμεταλλευθεί όλο αυτό το υλικό, κύριε Πρόεδρε. Να επεκτείνουμε την αναφορά μας και στο ρεμπέτικο τραγούδι, που, από το 2017, αναγνωρίστηκε και από την UNESCO και εντάχθηκε στον αντιπροσωπευτικό κατάλογο της άυλης πολιτιστικής κληρονομιάς της ανθρωπότητας.

Σε κάθε περίπτωση, η πολιτιστική παραγωγή αυτού του τόπου και των ανθρώπων του έχει, κατά τη γνώμη μου, τέτοιο πλούτο, που η προσπάθεια ενός θεσμού, όπως το Ελληνικό Ίδρυμα Πολιτισμού, θα δείχνει πάντοτε ελλειμματική. Το ίδιο ισχύει και όσον αφορά στη διεθνή ανάδειξη της ιδιαιτερότητας και της αξίας της ελληνικής γλώσσας, στην οποία αναφερθήκατε και εσείς, προηγουμένως, κύριε Πρόεδρε. Τα δεδομένα αυτά μας υποχρεώνουν, σε μια συνεχή και πάντα εντεινόμενη προσπάθεια, που δεν μας επιτρέπει να εφησυχάζουμε και να επαναπαυόμαστε και σίγουρα, δεν μας αξίζει να εξαντλούμε το έργο της προβολής της γλώσσας μας και του ελληνικού πολιτισμού, σε μία ή σε δύο μεμονωμένες ετήσιες εκδηλώσεις.

Με την έννοια αυτή, δεν θέλω να ακυρώσω το έργο του Ελληνικού Ιδρύματος Πολιτισμού, από την ίδρυσή του, το 1992, μέχρι σήμερα, οπωσδήποτε, όμως, υπάρχουν πάρα πολλά, που μπορούν να γίνουν, ακόμα, τα οποία δεν εξαντλούνται, βέβαια, στα σημεία, που στάθηκα, προηγουμένως και σίγουρα, απαιτείται ένας ευρύτερος σχεδιασμός ενός προγράμματος θεματικών εκδηλώσεων, σε ολόκληρο τον κόσμο, με την εκμετάλλευση κάθε σχετικής δυνατότητας, στο πλαίσιο και των διεθνών διοργανώσεων.

Τώρα, όσον αφορά στην υποψηφιότητα του κ. Κούκη, θα πρέπει να σημειώσουμε ότι έχουμε μπροστά μας ένα ενδιαφέρον βιογραφικό. Δεν θα μπούμε, όμως, ως Κόμμα, ως ΜέΡΑ25, στη διαδικασία να το αξιολογήσουμε, σε σύγκριση, παραδείγματος χάριν, με άλλες πιθανές εναλλακτικές επιλογές. Δεν καταψηφίζουμε. Ψηφίζουμε «παρών» και ευχόμαστε καλή επιτυχία στο έργο σας, κ. Κούκη, για την εκπλήρωση του σημαντικού σκοπού του Ιδρύματος και να είστε σίγουρος ότι θα περιμένουμε, με ενδιαφέρον και με μεγάλη προσοχή, να δούμε και να αξιολογήσουμε το έργο σας. Σας ευχαριστώ πολύ, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ευχαριστούμε και εμείς. Αν καταλαβαίνω καλά, κύριε Κούκη, υπάρχει μια ευρύτερη αποδοχή.

Το λόγο έχει ο κύριος Στυλιανίδης.

**ΕΥΡΙΠΙΔΗΣ ΣΤΥΛΙΑΝΙΔΗΣ**: Εδώ είμαστε στο ναό της δημοκρατίας. Αυτή η Επιτροπή Μορφωτικών Υποθέσεων είναι η κατεξοχήν αρμόδια Επιτροπή, για την παιδεία και τον πολιτισμό, άρα και για τον πολιτικό πολιτισμό. Αν υπάρχει ένας λόγος, που οι Έλληνες και η Οικουμένη σεβάστηκαν και συνεχίζουν να σέβονται όλες τις διακεκριμένες προσωπικότητες, που ανέφερε προηγουμένως ο κ. Φίλης, είναι, γιατί αυτές φώτιζαν και δεν φωτίζονταν από αλλού. Είναι γιατί, παρά το μεγαλείο τους, δεν χρειαζόταν να μειώσουν τους άλλους, για να πάρουν οι ίδιοι αξία. Από μόνοι τους είχαν αξία, την οποία τη μεταλαμπάδευαν και στην ελληνική κοινωνία και στη διεθνή κοινότητα. Υπό αυτήν την έννοια, λοιπόν, θεωρώ ότι ήταν ατυχής η προσέγγιση του κυρίου Φίλη να προσπαθεί να προσβάλει και να μειώσει τον υποψήφιο Πρόεδρο, για να του ασκήσει πολιτική κριτική. Πολιτική κριτική μπορούμε να ασκήσουμε, με εκατό διαφορετικούς τρόπους, χωρίς να προβάλλουμε τον άλλον, πριν καν δοκιμαστεί, σε ένα τόσο κρίσιμο ρόλο.

Εγώ, κυρία Υπουργέ, θέλω να σας συγχαρώ, για την ποιότητα της επιλογής σας, διότι, όπως προκύπτει, όχι από το βιογραφικό μόνο, αλλά εκ του αποτελέσματος, έχετε επιλέξει κάποιον άνθρωπο, που θα πάει την ιστορία, μπροστά. Εγώ δεν τον ξέρω τον κύριο Κούκη καλά. Τον παρακολουθώ, διακριτικά, εδώ και χρόνια και στην ακαδημαϊκή του και στην τεχνοκρατική του διαδρομή και τον μετράω από τα αποτελέσματα, που παρήγαγε, στους ρόλους, που του έχει αναθέσει, κατά καιρούς, είτε η κοινωνία, είτε η Πολιτεία και θεωρώ ότι αυτοί οι βαθμοί επίδοσης είναι μία σημαντική εγγύηση ότι στο ρόλο, που αναλαμβάνει, θα πάει καλά, πράγμα που και του εύχομαι.

Χαίρομαι που, από την τοποθέτηση και των δυο σας και της κυρίας Υπουργού και του κυρίου Κούκη, άκουσα προτεραιότητες, που έχω να τις ακούσω αρκετά χρόνια, σε αυτήν την αίθουσα. Η ελληνική γλώσσα είναι μοναδικό και ακατανίκητο εργαλείο, όχι μόνο για τη διάδοση του πολιτισμού μας, όχι μόνο για τη συντήρηση του έθνους μας, όπου και αν βρίσκεται διάσπαρτο στην Οικουμένη, αλλά και για την άσκηση πολιτιστικής διπλωματίας, για την ενδυνάμωση του παγκόσμιου ρεύματος του σύγχρονου Φιλελληνισμού. Είναι πολύ σημαντικό, λοιπόν, να δούμε, όπως το κάνουν όλα τα σοβαρά κράτη, όπως το έκανε η Αμερική, η Γερμανία, η Γαλλία, η Αγγλία και η Κίνα, τελευταία, να επεκτείνετε τη δραστηριότητα του Ελληνικού Ιδρύματος Πολιτισμού, παγκοσμίως και να αποτελέσει κάθε παράρτημα ένα κύτταρο, ένα φάρο, θα έλεγα εγώ, ενός καινούργιου δικτύου Φιλελλήνων, που τους χρειάζεται η χώρα μας και τους χρειάζεται, γιατί έχει μεγάλη σημασία, εκτός από τις κυβερνήσεις, να δημιουργεί συμμαχίες στους ίδιους τους λαούς. Θεωρώ, λοιπόν, ότι είναι μια άριστη προτεραιότητα αυτή, που τίθεται.

Επίσης, θεωρώ ότι είναι πολύ ρεαλιστικό και σωστό το να πηγαίνουμε, με βάση τα δείγματα της εποχής, να κεφαλαιοποιούμε αυτό, το οποίο κουβαλάμε στην πλάτη μας, ως πολιτιστικό φορτίο, αλλά να προσπαθούμε να δημιουργούμε και νέους δρόμους ή νέα μονοπάτια, για να μπορέσουμε να προσδιορίσουμε το μέλλον αυτής της χώρας και πιστεύω αυτό το Ίδρυμα είναι ο καταλληλότερος φορέας, για να το κάνει αυτό. Κανονικά, το Υπουργείο Πολιτισμού θα έπρεπε να είναι πρώτο τη τάξει Υπουργείο στην Ελλάδα, μαζί με το Υπουργείο Παιδείας, διότι είναι τα δύο Υπουργεία, τα οποία έχουν, διαχρονικά, τη μεγαλύτερη σημασία, όχι μόνο για την ίδια τη χώρα, αλλά και για τη διεθνή κοινότητα και αυτά, τα οποία μπορούν να παράξουν κάτι, το οποίο θα αποτελέσει συνέχεια του μεγάλου, που κουβαλούμε.

Θέλω να πιστεύω ότι η γνώση και η εμπειρία του κ. Κούκη στη διοικητική και τη διαχειριστική ετοιμότητα, που έχει αποδείξει, στους προηγούμενους ρόλους, είναι η εγγύηση, όχι μόνο για μια χρηστή, αλλά και για μια αποτελεσματική διαχείριση, γιατί σε αυτό έχουμε ταλαιπωρηθεί πάρα πολύ, τα προηγούμενα χρόνια, όσον αφορά στην αποτελεσματική διαχείριση. Δεν αρκεί να έχουμε μόνο μεγάλα διακεκριμένα ονόματα, που, πριν γίνουν γνωστά, ήταν και αυτά άγνωστα και υποτιμούνταν από κάποιους, σε αίθουσες ανάλογες με τη σημερινή. Μετά, έγιναν γνωστά και αποστόμωσαν την Οικουμένη. Θα πρέπει να δίνουμε ευκαιρίες και πιστεύω ότι η ευκαιρία, που αποφασίσατε να δώσετε, κυρία Υπουργέ, είναι μια ευκαιρία προς τη σωστή κατεύθυνση, που εύχομαι και ελπίζω, κύριε Κούκη, να μας δικαιώσει.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Μπούγας Ιωάννης, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Υψηλάντης Βασίλειος-Νικόλαος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζωή (Ζέττα), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Οικονόμου Ιωάννης, Πασχαλίδης Ιωάννης, Πιπιλή Φωτεινή, Φόρτωμας Φίλιππος, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Ταραντίλης Χρήστος, Τζηκαλάγιας Ζήσης, Φωτήλας Ιάσων, Χειμάρας Θεμιστοκλής (Θέμης), Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Γκαρά Αναστασία (Νατάσα), Μάλαμα Κυριακή, Μάρκου Κωνσταντίνος, Ξενογιαννακοπούλου Μαρίζα-Ελίζα (Μαριλίζα), Σκουρολιάκος Παναγιώτης (Πάνος), Σκούφα Ελισσάβετ, Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Κεγκέρογλου Βασίλειος, Πάνας Απόστολος, Δελής Ιωάννης, Λαμπρούλης Γεώργιος, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει ο κύριος Τζηκαλάγιας.

**ΖΗΣΗΣ ΤΖΗΚΑΛΑΓΙΑΣ**: Κύριε Πρόεδρε, συζητούμε σήμερα την πρόταση της κυρίας Υπουργού Πολιτισμού, να αναλάβει την προεδρία του Ελληνικού Ιδρύματος Πολιτισμού, ο κύριος Νίκος Κούκης. Η πρόταση, μόλις την αντιλήφθηκα, μια εβδομάδα πριν, γιατί είμαι νέο μέλος στην Επιτροπή Μορφωτικών Υποθέσεων της Βουλής, με χαροποίησε. Γύρισα 38 χρόνια πίσω, το 1982, όταν υποδεχθήκαμε τον κ. Κούκη, ως πρωτοετή φοιτητή, στη Φιλοσοφική Σχολή του Πανεπιστημίου Ιωαννίνων – τότε εγώ ήμουν στο πέμπτο έτος της Ιατρικής – σε μια Φιλοσοφική Σχολή, που είχε σπουδαίους πνευματικούς άνδρες. Ο κύριος Κούκης διακρινόταν από τότε για τη φιλομάθεια και την ευρυμάθεια. Παρά το ότι το γνωστικό αντικείμενο της σχολής του ήταν ιστορικό - αρχαιολογικό, από πολύ μικρός εντρυφούσε στην αρχαία ελληνική γραμματεία, μελετούσε φιλοσοφία και είναι άριστος γνώστης και κάτοχος της κλασικής ελληνικής φιλολογίας.

Τον παρακολουθούσα, τα επόμενα χρόνια, στην επιστημονική και επαγγελματική του διαδρομή. Άριστος παιδαγωγός, ανέθρεψε μαθητές, πολλές εκατοντάδες, οι οποίες τον έχουν πρότυπο. Έχει την προσωπικότητα και τα προσόντα, που θα μπορούσε να φτάσει στην κορυφή, σε οποιοδήποτε τομέα των γραμμάτων επεδίωκε, είτε πανεπιστήμιο, είτε πολιτική, οπουδήποτε θα ήθελε. Ενσαρκώνει και εκφράζει, με τον καλύτερο τρόπο, την έκφραση της αριστείας ο κ. Κούκης.

Δεν θα προχωρούσα περισσότερο, αλλά θεωρώ ότι σήμερα η τοποθέτηση του εκπροσώπου της Αξιωματικής Αντιπολίτευσης, του κυρίου Φίλη, του ΣΥΡΙΖΑ, ήταν προσβλητική και απαξιωτική και αυτό με αναγκάζει να πω μερικά πράγματα, όχι επειδή ο κ. Κούκης τυχαίνει να είναι φίλος μου. Ξέρω ότι είναι παιδί εκπαιδευτικού. Μεγάλωσε, στερούμενος από τα παιδικά του χρόνια τη μητέρα του και με οικονομικές δυσκολίες, στα φοιτητικά του χρόνια.

Αλλά, κ. Φίλη, άκουσα τις τοποθετήσεις όλων των Κομμάτων και δυστυχώς εσείς, που είστε το μεγαλύτερο κομμάτι της θεωρούμενης Αριστεράς, καταλαβαίνω τον πανικό σας, οπισθοχωρείτε, χάνετε πολιτικό έδαφος, απεμπολήσατε, με τη διακυβέρνησή σας, το θεωρούμενο δήθεν ηθικό πλεονέκτημα της Αριστεράς. Αυτό σας ανησυχεί, τώρα. Σε προνομιακούς για σας χώρους, όπως ήταν η παιδεία και ο πολιτισμός, βλέπετε ότι οπισθοχωρείτε, επειδή εκφράστηκαν, με τιμητικούς γι’ αυτούς τρόπους, τα άλλα δύο Κόμματα της Αριστεράς. Δυστυχώς, μπορώ να σας πω ότι εμείς οι φιλελεύθεροι άνθρωποι, οι Ευρωπαίοι Έλληνες δεν σας χαρίζουμε ούτε τον πολιτισμό ούτε την ιστορία του τόπου μας. Γι’ αυτό, λοιπόν, είμαι υπερήφανος, σήμερα, είμαι βέβαιος ότι ο κ. Κούκης, ο οποίος έχει διακριθεί σε όλους τους τομείς - είναι στη δεκαετία των 50 - έχει όλα τα εχέγγυα να πετύχει. Ταιριάζει με την κεντρική φιλοσοφία της Κυβέρνησής μας, που θέλουμε μια ισχυρή Ελλάδα, ισότιμη, στην Ευρώπη.

Κλείσαμε, σήμερα, 41 χρόνια από την υπογραφή της Συμφωνίας της ένταξης στην Ευρωπαϊκή Οικονομική Κοινότητα, από τον αείμνηστο εθνάρχη, τον Κωνσταντίνο Καραμανλή, που, αν δεν είχε γίνει αυτό, δεν θα μπορούσαμε να στεκόμαστε, σήμερα, σαν χώρα, σαν πατρίδα, σαν Ελλάδα, στα πόδια μας. Γι’ αυτό, λοιπόν, στο φίλο μου, τον Νίκο Κούκη, εύχομαι καλή επιτυχία και είμαι βέβαιος ότι θα έρθουν καλύτερες μέρες για τον ελληνικό πολιτισμό. Αν θέλετε και για την ελληνική παιδεία.

**ΓΕΩΡΓΙΟΣ ΣΤΥΛΙΟΣ (Πρόεδρος Επιτροπής):** Ευχαριστούμε, κύριε Τζηκαλάγια, ευχαριστούμε, που μας θυμίσατε αυτήν τη σημαντική ιστορική ημέρα της υπογραφής, στο Ζάππειο, της ένταξης της χώρας μας στην Ευρωπαϊκή Οικονομική Κοινότητα.

Η κ. Ραλλία Χριστίδου έχει τον λόγο.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε. Καλωσορίζουμε τον κύριο Κούκη, στην Επιτροπή μας. Κύριε Πρόεδρε, θα ήθελα να πω πως επειδή εδώ είναι ο ναός της δημοκρατίας, όπως ανέφερε ο συνάδελφος της Νέας Δημοκρατίας, ακριβώς γι’ αυτόν τον λόγο, καλούμαστε τα υπόλοιπα Κόμματα να εκφράσουμε πολιτική άποψη, για μία επιλογή ενός ανθρώπου, που πρόκειται να αναλάβει, γιατί πρόκειται, πράγματι, να αναλάβει, μία πολύ σημαντική θέση. Ούτε προσβάλλουμε κανέναν ούτε έχουμε κάποια πρόθεση να μειώσουμε την προσωπική αξία ενός ανθρώπου. Συνεπώς, το να κατηγορείτε και να εγκαλείτε το ΣΥΡΙΖΑ και τους Βουλευτές του ΣΥΡΙΖΑ, κάθε φορά, που εκφράζουν μία συγκεκριμένη άποψη, η οποία διαφέρει από τη δική σας, να μας εγκαλείτε για έλλειμμα πολιτικού πολιτισμού, το θεωρώ, αν μη τι άλλο, άδικο.

Τώρα, ως προς την ουσία, ο κύριος Κούκης, διαβάζοντας το βιογραφικό του, το ανέφερε και ο κύριος Φίλης, νωρίτερα, απέκτησε το μεταπτυχιακό του στην εκπαιδευτική ηγεσία, διάρκειας 18 μηνών από την Κύπρο, εξ αποστάσεως, το 2019, δηλαδή, σε ηλικία 55 ετών. Προς Θεού, δεν μέμφομαι κανέναν, αυτή τη στιγμή, πόσω δε μάλλον εγώ, που αυτή τη στιγμή φοιτώ στο Ελληνικό Ανοικτό Πανεπιστήμιο, στη Σχολή Δημόσιας Διοίκησης και είμαι 40 ετών. Το μεταπτυχιακό αυτό, μάλιστα, αναγνωρίστηκε από τον ΔΟΑΤΑΠ, πριν 10 ημέρες, στις 10 Μαΐου. Φανταζόμαστε, ενόψει της υποψηφιότητάς σας για τη θέση του Προέδρου του Διοικητικού Συμβουλίου του Ελληνικού Ιδρύματος Πολιτισμού. Είναι ενδιαφέρον, πράγματι, σε μία τέτοια ηλικία, 55 χρονών, δηλαδή, να αποφασίσετε να κάνετε ένα μεταπτυχιακό. Δείχνει αυτό, που θεωρούμε και εμείς άσβεστη δίψα για μάθηση.

Γράφετε, όμως στο βιογραφικό σας, ότι δείχνει την ηλικία του 2004. Πώς εξηγείται το ότι αποφασίσατε να κάνετε μεταπτυχιακό, με θέμα την εκπαιδευτική ηγεσία, δεκαπέντε χρόνια, μετά την ανάληψη, εκ μέρους σας, ηγετικής θέσης, σε μία σχολική μονάδα; Να σημειώσουμε εδώ, κ. Πρόεδρε, ότι το μεταπτυχιακό είναι απαραίτητο προσόν, όχι για τη θέση του Προέδρου Διοικητικού Συμβουλίου του Ελληνικού Ιδρύματος Πολιτισμού, αλλά σύμφωνα με το ν.2524/97, είναι για τη θέση του Διευθύνοντος Συμβούλου. Θα ήταν, πράγματι, παράξενο αυτό το προσόν του μεταπτυχιακού διπλώματος να προαπαιτείται για τον Διευθύνοντα Σύμβουλο και ο Πρόεδρος να μη το διαθέτει !

Δεύτερον, αυτή είναι μία προσωπική μου απορία, το 2018, τα Εκπαιδευτήρια «Δούκα», στα οποία ήσασταν λυκειάρχης, ήταν ανάμεσα στα 13 ιδιωτικά σχολεία, που δεν πραγματοποίησαν εκδηλώσεις, για την επέτειο του Πολυτεχνείου, στις 17 Νοέμβρη. Τη στάση σας, κιόλας, τότε, είχε χαιρετίσει ο Χρυσαυγίτης Βουλευτής, ο Γιάννης Λαγός –υπόδικος. Αναλαμβάνετε μία σημαντική θέση για την προώθηση του ελληνικού πολιτισμού, διεθνώς και επειδή οι αγώνες του ελληνικού λαού, για δημοκρατία και ελευθερία, είναι αναπόσπαστο και σημαντικό μέρος της πολιτιστικής και ιστορικής μνήμης, θα θέλαμε να μας εξηγήσετε για τη στάση αυτή, που κράτησαν τα Εκπαιδευτήρια «Δούκα», στα οποία ήσασταν λυκειάρχης. Η στάση, που κρατούν, γενικά, απέναντι στις επετείους, όπως είναι αυτή του Πολυτεχνείου και φυσικά μας ενδιαφέρει, ως Επιτροπή και η δική σας, η προσωπική σας άποψη και στάση, ως προς τη συγκεκριμένη επέτειο.

Θεωρείτε, πράγματι, τις επετειακές εκδηλώσεις για το Πολυτεχνείο όχημα, απλά, για να ξεφύγουμε από το μάθημα; Θεωρείτε ότι οι εκδηλώσεις αυτές «συμβάλλουν στον ιδεολογικό καταναγκασμό» και χρησιμοποιώ, επίτηδες, αυτές τις εκφράσεις, γιατί αυτές οι εκφράσεις είχαν συμπεριληφθεί, ως εκφράσεις στο δελτίο τύπου, που είχαν εκδώσει τα ιδιωτικά σχολεία.

Προς την κυρία Υπουργό, επειδή έχουμε ξεκινήσει μια συζήτηση για την Επιτροπή της Επετείου για το 1821. Ο κύριος Μητσοτάκης, όταν συναντήθηκε με την κυρία Αγγελοπούλου, στο Μέγαρο Μαξίμου, όπου συζήτησαν για τους στόχους της Επετείου των 200 χρόνων από την Επανάσταση του 1821 και τις σχετικές εκδηλώσεις, που θα πραγματοποιηθούν, σε όλη τη χώρα, αλλά και σε πόλεις του εξωτερικού, ανακοίνωσε ότι φορέας υλοποίησης θα είναι το Ελληνικό Ίδρυμα Πολιτισμού. Ρωτώ θα υπάρξει η οικονομική στήριξη του ιδρύματος; Το προσωπικό θα προσληφθεί, με διαδικασίες ΑΣΕΠ; Έχετε συγκεκριμένα στοιχεία να μας παραθέσετε, σήμερα; Ακριβώς, επειδή μιλάμε γι΄ αυτήν την Επιτροπή, θα θέλαμε να ρωτήσουμε την κυρία Υπουργό, αν διατίθεται να μας κάνει ένα σχόλιο, για το κύριο άρθρο της «ΚΑΘΗΜΕΡΙΝΗΣ», υπό τον τίτλο «Οι αρρυθμίες του 2021», το οποίο αναφέρει, χαρακτηριστικά: «Είναι μεγάλη σπατάλη να γίνεται η ίδια η Επιτροπή το επίκεντρο άχρηστων πολώσεων, για να παράγει μόνο ύλη, για διαδικτυακούς καυγάδες. Το 2021 είναι μια ιστορική ευκαιρία για δημιουργία και αναστοχασμό, όχι για αγώνες – έριδες, όχι για αυτοπροβολή. Η Επιτροπή δεν μπορεί να είναι ούτε δεξαμενή σκέψης ούτε οργανισμός δημοσίων σχέσεων κανενός.»

Και κλείνω με αυτό στο ν.4647/2014, στο άρθρο 34, αναφέρεται πως οι κάθε είδους δωρεές, επιχορηγήσεις, επιδοτήσεις, χορηγίες, χρηματικές παροχές ή παροχές κάθε είδους σε είδος προς την Επιτροπή για τα 200 χρόνια από την Επανάσταση του 1821 απαλλάσσονται από φόρους. Πείτε μας, αν έχετε την ευγενή καλοσύνη, πώς θα λειτουργήσει αυτό το σχήμα; Οι δωρεές θα γίνονται προς την Επιτροπή και στη συνέχεια, μέρος από αυτές θα προωθείται στο Ελληνικό Ίδρυμα Πολιτισμού; Σας ευχαριστώ πολύ, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος Επιτροπής):** Ευχαριστούμε πολύ, κυρία Χρηστίδου. Συνεχίζουμε με την κυρία Σοφία Ασημακοπούλου, για πέντε λεπτά.

**ΣΟΦΙΑ – ΧΑΙΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε. Κυρία Υπουργέ, κυρίες και κύριοι συνάδελφοι, είναι γνωστό, παγκοσμίως, ότι η Ελλάδα αποτελεί την κοιτίδα του πολιτισμού. Στη χώρα μας, γεννήθηκαν και αναπτύχθηκαν οι πρώτες μορφές του, ενώ παράλληλα, διαθέτουμε μία πολύπλευρη ιστορία, με πλήθος αρχαιολογικών μνημείων ποικίλων ιστορικών περιόδων. Πέραν, όμως, από αυτό η Ελλάδα έχει να επιδείξει μία ιδιαίτερη πολυμορφία ελληνικών προϊόντων, όπως για παράδειγμα, το ελαιόλαδο, το μέλι, η μαστίχα και άλλα, λειτουργώντας ως πόλος έλξης επισκεπτών, από όλο τον κόσμο. Εξάλλου, αποτελεί μία από τις βασικές θέσεις της Ελληνικής Λύσης η ανάπτυξη του πολιτιστικού, αρχαιολογικού, γαστρονομικού και θρησκευτικού προσκυνηματικού τουρισμού, καθώς και του οινοτουρισμού και των λοιπών στοιχείων, που σχετίζονται, με τα κύρια χαρακτηριστικά της Ελλάδας. Διαθέτουμε τεράστια ανταγωνιστικά πλεονεκτήματα, τα οποία αφήνουμε ανεκμετάλλευτα. Τα πολιτιστικά δρώμενα αποτελούν συστατικό στοιχείο του ελληνικού χαρακτήρα.

Δυστυχώς, όμως, η έλλειψη, σε πολλές περιπτώσεις, οργάνωσης της προβολής της χώρας μας, στο εξωτερικό, αποτελεί ένα ακανθώδες ζήτημα, που αναζητά άμεση επίλυση. Κι αυτό, επειδή το κέρδος της χώρας μας από την επικοινωνία της με τη διεθνή κοινότητα είναι πραγματικά σημαντικό. Καλλιεργείται έτσι, ένα φιλικό κλίμα, σε διεθνές επίπεδο, μέσω του οποίου δημιουργούνται συνεργατικές σχέσεις, με πολλές χώρες του κόσμου.

Ο ελληνικός πολιτισμός αποτελεί το μεγαλύτερο κεφάλαιο μας. Και αυτό δεν πρέπει να μένει ανεκμετάλλευτο. Η προβολή του μας αφορά όλους. Δεν είναι, όμως, η δέουσα ή τουλάχιστον, η αναμενόμενη. Δυστυχώς, τα τελευταία χρόνια, οι Έλληνες τείνουν να γίνουν μειονότητα, μέσα στην ίδια τους τη χώρα. Γι’ αυτό η διαφύλαξη και εν συνεχεία, η προβολή της γλώσσας, του πολιτισμού, της ιστορίας και λοιπών συστατικών στοιχείων, που απαρτίζουν την Ελλάδα, είναι ζωτικής σημασίας.

Εμείς στην Ελληνική Λύση, πιστεύουμε ότι, προκειμένου να υπάρξει επιτυχημένη προβολή στο εξωτερικό, απαιτείται να καταρτιστεί συγκεκριμένο και ολοκληρωμένο σχέδιο, με το οποίο θα προωθούνται, αποτελεσματικά, τα ελληνικά πολιτιστικά προϊόντα, σε όλη τη διάρκεια του έτους.

Παράλληλα, είναι απαραίτητη και η δημιουργία σχεδίου, για την αναβάθμιση των πολιτιστικών υποδομών και οργανισμών της χώρας, που, σε πολλές περιπτώσεις, μένουν αναξιοποίητα. Αυτό, βεβαίως, θα πρέπει να γίνει, σε συνεργασία με τους δήμους και τις περιφέρειες όλης της επικράτειας, από κοινού, με τους τοπικούς πολιτιστικούς συλλόγους, με την ταυτόχρονη χρησιμοποίηση των νέων τεχνολογιών, για την επίτευξη του ως άνω σκοπού.

Γι’ αυτό θα ήθελα να ρωτήσω τον κύριο Κούκη, σχετικά με τις ορισμένες και κοστολογημένες θέσεις και σχέδια, που έχει θέσει, προκειμένου να υπηρετήσει το Ελληνικό Ίδρυμα Πολιτισμού, αποτελεσματικά. Γιατί, για να υπάρξει όφελος, πρέπει να υπάρχει, αναντίρρητα, συγκεκριμένο σχέδιο δράσης.

Ο πολιτισμός έχει στενότατη συνάρτηση με τη δημοκρατία και είναι σύμφυτος με την ιστορία της πατρίδας μας. Ο τόπος μας, αναμφίβολα, ξεχωρίζει για τον πολιτισμό του. Αποτελεί το πιο ξεχωριστό σημείο αναφοράς, στην εξέλιξη του πνεύματος και μέχρι σήμερα, δεν έχει αναδειχτεί, στο βαθμό, που θα έπρεπε, ούτως ώστε να αποτελέσει πρωταγωνιστικό μοχλό ανάπτυξης. Ο παγκόσμιος πολιτισμός έχει τις ρίζες του, στη χώρα μας. Οι Αρχαίοι Έλληνες αντιμετώπισαν τις έννοιες «πατρίδα» και «έθνος», στη σωστή τους διάσταση. Αγωνίζονταν, με αυταπάρνηση για την υπεράσπιση τους.

Ο τόπος μας δεν πρέπει να χάσει την ιδιοτυπία του, την εθνική και πνευματική του προσωπικότητα. Απεναντίας, είναι χρέος μας να διατηρήσουμε την ξεχωριστή μας προσωπικότητα, διότι αυτή η ιδιαίτερη μορφή της χώρας μας και η πολύτιμη συμβολή της στον πολιτισμό των υπολοίπων ευρωπαϊκών - και όχι μόνο – λαών, πρέπει να προβάλλεται προς τα έξω. Ο ελληνικός πολιτισμός πρέπει να παραμείνει ζωντανός, να αναπτυχθεί και να διαδοθεί σε όλο του το μεγαλείο, στα πέρατα της γης. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κι εμείς ευχαριστούμε, κυρία Ασημακόπουλου.

 Το λόγο έχει ο κ. Λοβέρδος, από τη Νέα Δημοκρατία.

**ΙΩΑΝΝΗΣ – ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ πολύ, κύριε Πρόεδρε. Καταρχάς, θέλω να ξεκινήσω, λέγοντας, ότι τον κ. Κούκη δεν τον γνωρίζω, προσωπικά. Δεν είμαστε φίλοι, δεν ήμασταν συμφοιτητές, δεν έχω καμία σχέση μαζί του. Νομίζω, αν θυμάμαι καλά, ότι τον είχα προσκεκλημένο, σε κάποια παλιότερη εκπομπή μου, όταν ήμουν δημοσιογράφος. Συνεπώς, δεν ήρθα εδώ, σε αυτή την αίθουσα, ούτε προκατειλημμένος υπέρ του, ούτε κατά του. Ήρθα εδώ, για να τον ακούσω και να δω, αν πρέπει να τον εγκρίνω ή όχι για τη θέση αυτή, στην οποία τον προτείνει η Υπουργός Πολιτισμού.

Άκουσα, με πάρα πολύ μεγάλη προσοχή, τα όσα είπε ο καλός μου φίλος και συνάδελφος, ο κύριος Νίκος Φίλης, συνάδελφος και εν τη δημοσιογραφία, εκτός των άλλων. Ανέφερε, λοιπόν, τα ονόματα - ομολογώ δεν τα ήξερα, πρώτη φορά τα άκουσα, ομολογώ την άγνοιά μου – αυτών, που έχουν διατελέσει Πρόεδροι του Εθνικού Ιδρύματος Πολιτισμού. Ένιωσα δέος. Από τον Ιωάννη Γεωργάκη, ο οποίος δεν ήταν μόνο άνθρωπος του Πολιτισμού, ήταν και ένας, κατά τη γνώμη μου, ήρωας, ο οποίος συνεισέφερε, πάρα πολλά, στον εθνικό αγώνα της Κατοχής και είχε σώσει πολλούς πατριώτες από το απόσπασμα, μέχρι τον Μιχαήλ Σακελλαρίου, τον Σταύρο Ξαρχάκο, τον Γεώργιο Μπαμπινιώτη, τον Κωνσταντίνο Τσουκαλά, τον Κώστα Γαβρά. Μιλάμε για συγκλονιστικές προσωπικότητες.

Εάν τολμούσε ο κ. Κούκης και συνέκρινε τον εαυτό του μ’ αυτές τις συγκλονιστικές προσωπικότητες του πνεύματος και του πολιτισμού, θα έλεγα ότι ο άνθρωπος είναι ανόητος και να απορριφθεί. Δεν το έκανε, όμως, αυτό και δεν είναι ο στόχος του αυτός. Φυσικά, ο κ. Κούκης δεν είναι σαν όλους αυτούς, που ανέφερα. Είναι σε άλλο επίπεδο. Είναι ένας εκπαιδευτικός, που έχει μια πολύ μεγάλη εμπειρία διοικητική, ως λυκειάρχης σε σχολείο και ο οποίος έρχεται, για να ασκήσει διοίκηση σε ένα Ίδρυμα. Δεν έρχεται να μας πει ότι είναι ο Πικάσο της εποχής μας, ούτε ο Καζαντζάκης της εποχής μας. Έρχεται να ασκήσει διοίκηση, σε ένα συγκεκριμένο Ίδρυμα.

Είπε ο κ. Φίλης, επίσης - και τον άκουσα με ενδιαφέρον - ότι προσπαθεί η Υπουργός, η κυρία Μενδώνη, να κομματικοποιήσει τη διοίκηση του Εθνικού Ιδρύματος Πολιτισμού ή η Νέα Δημοκρατία, γενικότερα. Άποψη του κ. Φίλη. Σεβαστή. Αλλά μου κάνει εντύπωση, γιατί το λέει. Επειδή ο κ. Κούκης υπήρξε στέλεχος της Νέας Δημοκρατίας και της ΔΑΚΕ, στο παρελθόν; Σωστά. Υπήρξε. Δεν το κρύβει, άλλωστε. Δε νομίζω ότι είναι κρυφό ότι υπήρξε στέλεχος της Νέας Δημοκρατίας. Εμένα, όμως, το ερώτημά μου είναι - επαναλαμβάνω, νιώθω δέος απέναντι στο μέγεθος της προσωπικότητας του κ. Κωνσταντίνου Τσουκαλά, που είναι ο απερχόμενος Πρόεδρος, μια κορυφαία προσωπικότητα, το βιβλίο του «Εξάρτηση και αναπαραγωγή», με έχει επηρεάσει, παρόλο, που δεν συμφωνούσα σε όλα, με είχε επηρεάσει πάρα πολύ - δεν υπήρξε Βουλευτής του ΣΥ.ΡΙΖ.Α.; Εκεί, στην περίπτωση αυτή, κάμπτεται η κομματική ιδιότητα; Μόνο στην περίπτωση του κ. Κούκη ισχύει;

Εγώ τον κ. Κούκη δεν θα τον κρίνω από το ποιος είναι. Θα τον κρίνω από αυτά, που μας είπε, από το όραμά του - γι’ αυτό θέλω να συνεισφέρω στο ερώτημα του κυρίου Ταραντίλη, να μας το πει το όραμά του - και από το έργο, που θα αποδώσει. Γιατί από τη θέση αυτή, πρέπει να αποδώσει ένα έργο. Και θα παρακαλέσω την κυρία Μενδώνη για δύο πράγματα: Πρώτον, ο κ. Κούκης και η κυρία Μενδώνη, φυσικά, ως προϊσταμένη Υπουργός, να μας ενημερώνουν, σε τακτά χρονικά διαστήματα, τι έργο επιτελεί το Εθνικό Ίδρυμα Πολιτισμού, σ’ αυτήν εδώ την Επιτροπή. Και έχετε και ευθύνη και εσείς, κύριε Πρόεδρε, να το ελέγχετε. Γιατί, κακά τα ψέματα, πέρασαν κορυφαίες προσωπικότητες, από το χώρο του Εθνικού Ιδρύματος Πολιτισμού, αλλά το έργο του δεν είναι και τεράστιο ή τουλάχιστον, δεν είναι διεθνώς γνωστό, στο βαθμό, που θα έπρεπε να είναι και ένας από τους λόγους είναι και ο μικρός προϋπολογισμός, απ’ ό,τι ξέρω, που είναι περιορισμένος. Χρειάζεται να αυξηθεί αυτός ο προϋπολογισμός. Ξέρω ότι τα οικονομικά του κράτους δεν είναι τέτοια, για να ενισχυθεί, σε μεγάλο βαθμό. Αλλά θα παρακαλούσα και την κυρία Μενδώνη και τον κ. Κούκη, να αναζητήσουν τρόπους μεγαλύτερης χρηματοδότησης αυτού του Ιδρύματος, έστω και με ιδιωτικές χορηγίες και προσφορές, που είναι και αυτές πάρα πολύ σημαντικές.

 Υπό αυτή την έννοια και αναγνωρίζοντας ότι ο κύριος Κούκης είναι ένας άνθρωπος, που έχει και εκπαιδευτική και διοικητική εμπειρία, ως λυκειάρχης, επί σειράν ετών, δεν έχω κανένα απολύτως πρόβλημα να εγκρίνω, προσωπικά εγώ, την τοποθέτησή του, σε αυτήν τη θέση. Αντίθετα, άκουσα, με πολύ ενδιαφέρον, τους στόχους του. Μακάρι, να τους πετύχει, αλλά να ξέρετε ότι θα προσπαθήσουμε, εδώ, από τη Βουλή, επειδή, όντως, είναι ο ναός της Δημοκρατίας, να ελέγχουμε το έργο, που κάνετε. Θα παρακαλέσω και την Επιτροπή να σας καλεί, ανά κάποια διαστήματα, που θα έχετε κάτι συγκεκριμένο να μας πείτε και φυσικά, θα ήθελα να συμφωνήσω με τον κύριο Φίλη, στο ότι θα θέλαμε να ξέρουμε και ποια είναι και τα μέλη του Διοικητικού Συμβουλίου του Ιδρύματος, που θα αντικαταστήσει το απελθόν Διοικητικό Συμβούλιο, υπό τον κ .Τσουκαλά. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ, κ. Λοβέρδο. Είναι πολύ σωστή η παρατήρηση – προτροπή, που κάνατε, να γίνεται ενημέρωση στην Επιτροπή Μορφωτικών στους Βουλευτές και έτσι να γίνεται γνωστό το έργο. Κυρία Υπουργέ, θέλετε να κάνετε κάποια παρέμβαση;

**ΣΤΥΛΙΑΝΗ ΜΕΝΔΩΝΗ (Υφυπουργός Πολιτισμού και Αθλητισμού):** Μια διευκρίνιση θέλω να κάνω μόνο.Άκουσα την κυρία Χρηστίδου, προηγουμένως, που αναφέρθηκε, σε κάποιες δηλώσεις του Πρωθυπουργού, μετά την πρώτη του συνάντηση, με την κυρία Αγγελοπούλου, ότι ο φορέας υλοποίησης των εκδηλώσεων της Επιτροπής 2021 και, γενικά, ο φορέας, ο οποίος συνδέει την Επιτροπή, με την Ελληνική πολιτεία, είναι το Ελληνικό Ίδρυμα Πολιτισμού. Δεν είναι το Ελληνικό Ίδρυμα Πολιτισμού. Υπήρξε μια αρχική σκέψη κάποια στιγμή, είναι το Ίδρυμα της Βουλής. Αυτό το λέω, διευκρινιστικά.

Το δεύτερο, που ήθελα να πω, σχετικά με τους πόρους του Ιδρύματος. Όντως, η επιχορήγησή του είναι περιορισμένη και τα περιθώρια είναι να αυξηθεί, είναι και αυτά περιορισμένα. Όμως, θα το δούμε. Ήθελα, απλώς, να επισημάνω ότι το Ελληνικό Ίδρυμα Πολιτισμού δεν έχει διαχειριστική επάρκεια. Το αποτέλεσμα είναι ότι δεν μπόρεσε, τα προηγούμενα χρόνια, να διεκδικήσει καθόλου πόρους από την Ευρωπαϊκή Ένωση και γενικά από τα προγράμματα, ευρωπαϊκά ή διεθνή. Αυτό σημαίνει ότι από εκεί υπήρχαν πόροι, τους οποίους θα μπορούσε να εκμεταλλευτεί, για πάρα πολλές δράσεις του, δεν μπόρεσε να το κάνει και ένα από τα θέματα και τις προτεραιότητες, που έχουμε θέσει, με τον κ. Κούκη, είναι, ακριβώς, να αποκτήσει τη διαχειριστική ικανότητα, ώστε να μπορεί να αυξήσει τον προϋπολογισμό του, με απολύτως επιλέξιμες δαπάνες, από πλήθος ευρωπαϊκών προγραμμάτων.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Πολύ ωραία. Να κάνω και εγώ μια διευκρίνιση, μιας που ακούστηκε, πολλές φορές, για το ΔΟΑΤΑΠ. Είναι φορέας του Υπουργείου Παιδείας. Γνωρίζω, προσωπικά, απ’ τη συνεργασία, που είχα με τον Πρόεδρο του ΔΟΑΤΑΠ, ότι μια σειρά από μεταπτυχιακά και γενικότερα τίτλοι μεταπτυχιακών σπουδών έχουν οργανωθεί και με έναν τρόπο γρήγορο, αυτοματοποιημένο, σπάζοντας τις γραφειοκρατικές διαδικασίες, χρησιμοποιώντας και τις νέες τεχνολογίες. Προχωρούν. Σας το λέω, προς ενημέρωσή σας, διότι, το τελευταίο διάστημα, είχε μαζευτεί ένας πολύ μεγάλος αριθμός εκπαιδευτικών για την ειδική αγωγή, που περιμένουν να πάρουν την ισοτιμία, για να μπορούν να υποβάλλουν τα χαρτιά τους και τα λοιπά. Γνωρίζω, λοιπόν, ότι εκεί οι διαδικασίες προχωρούν, με ασφάλεια, γρήγορα και σίγουρα, με τη δέουσα προσοχή.

Τον λόγο έχει ο κύριος Γιάννης Μπούγας, Βουλευτής της Νέας Δημοκρατίας.

**ΙΩΑΝΝΗΣ ΜΠΟΥΓΑΣ:** Κύριε Πρόεδρε και κύριοι συνάδελφοι, αναμφισβήτητα, ο ρόλος του Ελληνικού Ιδρύματος Πολιτισμού είναι μεγάλος. Τα μέχρι σήμερα, όμως, αποτελέσματα της δράσης του είναι πενιχρά και θα περίμενα από τους συναδέλφους του ΣΥΡΙΖΑ, που πήραν τον λόγο, οι οποίοι, χαίρομαι ειλικρινά, που θυμήθηκαν, έστω και σήμερα, την ύπαρξη του Ιδρύματος, να εξηγήσουν για ποιο λόγο έχουμε πενιχρά αποτελέσματα και πού οφείλεται αυτό, παρά να αναλώνονται, σε άσκοπες, αχρείαστες και ατελέσφορες συγκρίσεις.

Τα αποτελέσματα είναι πενιχρά και έτι, στη διοίκηση του Ιδρύματος, υπήρξαν σπουδαίες προσωπικότητες διεθνούς κύρους και εμβέλειας, που κανείς δεν μπορεί να αμφισβητήσει τις ικανότητές τους, αλλά και τη θέληση τους να προσφέρουν στο Ίδρυμα. Τώρα, σε ό,τι αφορά τον προτεινόμενο, τον κύριο Κούκη.

Κύριε Πρόεδρε, κυρίες και κύριοι συνάδελφοι, ο κ. Κούκης, τον οποίο γνωρίζω, όχι μόνο από τη μελέτη, την ανάγνωση του βιογραφικού του, αλλά έχω και μία προσωπική αντίληψη για την πορεία και τη δραστηριότητα του, είναι ένας άνθρωπος, ο οποίος διακρίνεται για τις ικανότητες, αλλά και την αποτελεσματικότητά του, σε ό,τι κάνει. Έχει πάθος για την εκπαίδευση και αγάπη για τους μαθητές. Είναι γνωστός, για τις καινοτόμες και εξωστρεφείς δράσεις του, τόσο στην Ελλάδα, όσο και στο εξωτερικό, που συναρμόζουν την εκπαίδευση - ιδιαίτερα την εκπαίδευση των εφήβων - με τον πολιτισμό. Πρέπει δε, επιπλέον, να σας πω ότι η δραστηριότητά του, ως μέλος του Διοικητικού Συμβουλίου των Φίλων του Ευρωπαϊκού Κέντρου Δελφών, έχει αποβεί ωφέλιμη. Επωφελέστατη για το Κέντρο και έχει δώσει τη δυνατότητα διοργάνωσης συνεδρίων, τόσο στους Δελφούς όσο και αλλού, που έχουν καταδείξει σημεία του Ελληνικού πολιτισμού και του Δελφικού πνεύματος. Όλα αυτά τα έχει κάνει, με ανιδιοτέλεια. Όπως επίσης, με ανιδιοτέλεια, σήμερα, αποδέχεται την πρόταση - πρόκληση να τεθεί επικεφαλής του Ιδρύματος. Διότι, πολύ σωστά, δόθηκε η δυνατότητα στην κυρία Υπουργό από τον συνάδελφο της Ελληνικής Λύσης να απαντήσει, ότι η θέση είναι τιμητική και το πρόσθετο, με έμφαση, κύριε Πρόεδρε, το «τιμητική και άμισθη». Δηλαδή, ο προτεινόμενος κινείται μόνο από την αγάπη για τον Ελληνικό πολιτισμό και από διάθεση προσφοράς για την ευόδωση των σκοπών του Ιδρύματος. Αυτό νομίζω ότι πρέπει να το επικροτήσουμε.

Οι ικανότητες, η μέχρι σήμερα πορεία του, νομίζω, ότι παρέχουν τα εχέγγυα πως στην προεδρία του Ιδρύματος θα δώσει την αίγλη στο Ίδρυμα, που είναι απαραίτητη, για την πορεία του, από εδώ και στο εξής. Θα ήθελα να επισημάνω ότι οι πόλεις, όπου εδρεύουν παραρτήματα του Ιδρύματος, σηματοδοτούν το εξής. Δεν είναι ένα Ίδρυμα Ελληνισμού, είναι το Ίδρυμα του Μείζονος Ελληνισμού.

Τελειώνοντας, αφού συγχαρώ την Υπουργό για την επιλογή της και ευχηθώ καλή και αποδοτική θητεία στον προτεινόμενο, τον κ. Κούκη, ήθελα να του θέσω μία ερώτηση. Πώς σκοπεύετε να προωθήσετε τη διδασκαλία της ελληνικής γλώσσας σε αλλοδαπούς, με τρόπο, που να οδηγεί στην χορήγηση πιστοποιητικού ελληνομάθειας; Διότι αυτό είναι μία σημαντική προσφορά του Ιδρύματος, που αφήνει και τη σφραγίδα του. Σας ευχαριστώ, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ, κ. Μπούγα. Τον λόγο είχε ο κ. Κλέων Γρηγοριάδης.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ πολύ, κύριε Πρόεδρε.Όπως και η προλαλήσασα, εκ μέρους του ΜέΡΑ25, Βουλευτής μας, κυρία Σακοράφα, είπε ότι δεν θα ψηφίσουμε τον κ. Κούκη για τη θέση του Προέδρου του Ιδρύματος Ελληνικού Πολιτισμού, όχι, ασφαλώς γιατί ο κ. Κούκης δεν μας γεμίζει το μάτι - με συγχωρείτε για την έκφραση – όχι, βεβαίως, γιατί αμφισβητούμε την επιστημοσύνη του και πολύ περισσότερο, όχι, επειδή αμφισβητούμε τη διάθεσή του να προσφέρει, αλλά δεν θα τον ψηφίσουμε, κατά την πάγια τακτική μας, επειδή δεν ψηφίζουμε τους ανθρώπους, που προτείνει γι΄ αυτές τις θέσεις η Κυβέρνηση, καθώς, τελικά, αυτοί θα κληθούν να εφαρμόσουν τις πολιτικές της, τις οποίες ήδη ξέρουμε από τις προγραμματικές της ακόμα δηλώσεις, αλλά, ακόμα καλύτερα, ξέρουμε και από την πρακτική της, σχεδόν ένα χρόνο, τώρα, που κυβερνά. Πρέπει να τονίσω εδώ, ότι στον τομέα του πολιτισμού - που τυγχάνει να είναι ο τομέας, προσωπικά, ο δικός μου - η άβυσσος, που μας χωρίζει με την Κυβέρνηση, εμάς, στο ΜέΡΑ25, είναι απύθμενη.

Να κάνω ακριβώς κατανοητό τι εννοούμε για την άσκηση πολιτικής, που θα αναγκαστεί να ασκήσει ο κ. Κούκης, θα πω μόνο το εξής. Ο κ. Κούκης άρχισε τον λόγο του, τον οποίο άκουσα, με προσοχή και ήταν ένας πολύ ευγενής και καλός λόγος, με μία αναφορά στην οικονομία κλίμακος, που θα είναι υποχρεωμένος, αύριο, ως Πρόεδρος του Ιδρύματος, να κάνει. Όχι, κ. Πρόεδρε, δεν είμαστε υποχρεωμένοι. Είπε, επί λέξει, «Είμαστε υποχρεωμένοι να κάνουμε οικονομίες κλίμακας». Δεν είμαστε υποχρεωμένοι, υποχρεωμένη είναι η Κυβέρνηση, που τον επιλέγει, η οποία εκφράζει την παράταξη, που έχει ψηφίσει τρία μνημόνια και, αναπόδραστα, θα ψηφίσει και το πέμπτο, που, οσονούπω, καταφθάνει, γιατί υποδύεται επι 10 χρόνια τώρα, με υποδειγματικά καλλιτεχνικό, πρέπει να πούμε τρόπο, το ρόλο του υποδειγματικού κρατούμενου της Ευρωπαϊκής Ένωσης, της παράνομης μεριάς της Ευρωπαϊκής Ένωσης.

Άκουσα, επίσης, κ. Πρόεδρε, τον κ. Κούκη - με χαρά, πρέπει να πω - να περιγράφει έστω και ακροθιγώς, τα εύλογα σχέδιά του, για την ανάπτυξη, τόσο στο εσωτερικό όσο και στο εξωτερικό της χώρας μας, του Ελληνικού πολιτισμού. Όλοι εδώ μέσα, δεν φαντάζομαι να υπάρχει καμία αμφιβολία, ότι ευχόμαστε να πραγματοποιηθούν τα όνειρά του αυτά. Ωστόσο, πρέπει να σημειώσω, ότι δεν άκουσα την παραμικρή αναφορά στο ανθρώπινο δυναμικό, που υπηρετεί την τέχνη και τον πολιτισμό, στην πατρίδα μας και θεωρώ πάλι, ότι αυτό είναι, σε συνάρτηση με τις πολιτικές, που θα κληθεί να ασκήσει, στα πλαίσια της Κυβέρνησης, που τον επιλέγει. Γιατί, κατά τη γνώμη μου, αυτό δεν είναι καθόλου τυχαίο. Το ανθρώπινο αυτό δυναμικό, θυμίζω σε όλους τι είναι: Είναι οι καθαρίστριες και οι καθαριστές. Είναι οι μαραγκοί, που φτιάχνουν τις εξέδρες, πάνω στις οποίες εμείς παίζουμε ή χορεύουμε ή τραγουδάμε. Είναι η μακιγιέζ και οι μακιγιέρ, που μας βάφουν. Είναι οι χορευτές, είναι οι οργανοπαίκτες. Είναι οι σκηνογράφοι, οι ενδυματολόγοι, οι σκηνοθέτες, οι χορογράφοι, οι βοηθοί τους. Τους λέω, επίτηδες, για να θυμόμαστε ποιοι είναι όλοι αυτοί οι άνθρωποι. Και πάρα πολλοί άλλοι. Είμαστε εμείς, οι ηθοποιοί, οι τραγουδιστές. Είναι όλος αυτός ο κόσμος. Όλοι αυτοί οι άνθρωποι, είναι επί τρεις μήνες και παραμένουν, μέσα σε όλη αυτή την κρίση, εντελώς αόρατοι για την ηγεσία του Υπουργείου, που διορίζει τον κ. Κούκη, σε αυτή τη θέση και αυτή είναι μια μεγάλη μας διαφορά.

Εδώ, θα μου επιτρέψετε να κάνω μία αναφορά σε ένα γεγονός, που, κατά τη γνώμη μου, έχει ιδιαίτερο σημειολογικό ενδιαφέρον. Ο κύριος Πρωθυπουργός, ο κύριος Κυριάκος Μητσοτάκης, επισκέφθηκε, πριν από λίγες μέρες μόλις, το Εθνικό μας Θέατρο. Εκεί, έφτιαξαν ένα βιντεάκι, το οποίο βγήκε και κυκλοφορεί, στο διαδίκτυο. Σε αυτό το βιντεάκι, φαίνεται ο διορισμένος, πριν απ’ τον κ. Κούκη, για έναν άλλον πολύ μεγάλο δημόσιο οργανισμό μας, για το κρατικό, το μεγαλύτερο κρατικό μας θέατρο, ίσως, το Εθνικό μας Θέατρο, ο εκλεκτός συνάδελφός μου και τολμώ να πω κάτι παραπάνω από γνωστός, κ. Δημήτρης Λιγνάδης, φαίνεται να λέει στον κύριο Πρωθυπουργό «Δεν θα σας πω τους συντελεστές, μην τυχόν και σας κουράσω».

Πρέπει να πω εδώ, ότι οι συντελεστές, που δεν θα πει, ο Διευθυντής του Εθνικού, που έχει διοριστεί από αυτήν την Κυβέρνηση και που τυγχάνει να ήταν παραπάνω από γνωστός μου και εκλεκτός συνάδελφος, ο κ. Δημήτρης Λιγνάδης, οι συντελεστές, λοιπόν, που δεν θα πει, για να μην κουράσει τον Πρωθυπουργό, είναι ο κ. Καραθάνος, είναι ο κ. Γιάννος Περλέγκας, είναι ο κ. Αργύρης Ξάφης, είναι, δηλαδή, άνθρωποι, που κανείς δεν θα έπρεπε να κουράζεται, για να τους ακούει, ολόκληρη τη ζωή του. Είναι οι άνθρωποι, είναι ο αφρός του αφρού της τέχνης μας και είναι οι καλύτεροι εκπρόσωποι, παγκοσμίως, του πολιτισμού μας. Ο έμπειρος πολιτικός και Πρωθυπουργός, Κυριάκος Μητσοτάκης, το αντιπαρήλθε αμέσως, γιατί ξέρει, πολύ καλά, τι σημαίνει να πεις «θα με κουράσετε, εάν μου πεις για τον κ. Καραθάνο» και είπε αμέσως «όχι, όχι να με κουράσετε» και αυτό δείχνει, ακριβώς, την πολιτική του εμπειρία. Ωστόσο, αμέσως μετά, μάθαμε ότι άλλα έλεγε αυτό το βιντεάκι και άλλα είπαν οι συνάδελφοί μας, που είπαν πολύ συγκεκριμένες αιτιάσεις, για το ότι δεν τους «βλέπει» το σύστημα.

Θέλω, λοιπόν, να πω, κλείνοντας ότι το σύστημα αυτό, ξέρετε, δεν τους «βλέπει». Το μεγαλύτερο μέρος των εργαζομένων - αν συνεχίσει να μην τους «βλέπει» το σύστημά μας - θα πεθάνει, σε ένα χρόνο και εννοώ θα πεθάνει από την πείνα, σε ένα χρόνο. Γιατί θα πεθάνει σε ένα χρόνο από την πείνα; Θα πεθάνει, κύριε Πρόεδρε, γιατί τα μέτρα, δηλαδή, τα μη μέτρα, που έχει λάβει το Υπουργείο, εδώ και τρεις μήνες, δεν μπορούν να συντηρήσουν κανέναν στη ζωή και επομένως, ξέρετε, κύριε Πρόεδρε, όταν το μεγαλύτερο μέρος των εργαζομένων στην τέχνη μας, πεθάνει από την πείνα, δηλαδή, περίπου σε ένα χρόνο, από σήμερα, τότε ο πολιτισμός μας, εκείνη τη χρονική στιγμή, θα λάβει αυτομάτως τελεσίδικο τέλος και τότε, άξαφνα, μπροστά στα μάτια όλων αυτών, που θα είναι απόπληκτοι και μας κυβερνούν, ο κόσμος μας, σε μια στιγμή μέσα, θα σπάσει. Δεν θα ξαναυπάρξει, ποτέ, όπως τον ξέρουμε, μέχρι σήμερα. Σας ευχαριστώ πολύ για το χρόνο σας.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κυρία Σκούφα.

**ΕΛΙΣΣΑΒΕΤ (ΜΠΕΤΥ) ΣΚΟΥΦΑ:** Ευχαριστώ, κύριε Πρόεδρε. Κύριε Κούκη - γιατί θέλω να αναφερθώ στο πρώτο μέρος του λόγου μου, στο βιογραφικό σας, μιας και σεβόμενος απόλυτα τις διαδικασίες της Βουλής μάς το καταθέτετε εις γνώσιν, χωρίς αυτό να σημαίνει απολύτως τίποτε, περί μη έλλειψης σεβασμού προς το πρόσωπό σας - παρατηρώ, λοιπόν, από το βιογραφικό σας ότι κατά βάση, επαγγελματικά, είμαστε συνάδελφοι. Είστε φιλόλογος στη μέση εκπαίδευση και διευθυντής των ιδιωτικών εκπαιδευτηρίων «Δούκα», τουλάχιστον στο λύκειο.

Να πω, λοιπόν, ότι με χαροποιεί, ιδιαίτερα, το γεγονός ότι, ως φιλόλογος, καθηγητής μέσης εκπαίδευσης, έχετε ήδη αναλάβει, κατά το παρελθόν, νευραλγικές άμισθες θέσεις, σε δημόσιους οργανισμούς. Έχετε διατελέσει Ταμίας, στο παρελθόν, στο Ελληνικό Ίδρυμα Πολιτισμού. Έχετε διατελέσει μέλος του Δ.Σ. του Ευρωπαϊκού Πολιτιστικού Κέντρου Δελφών. Αυτές τις δύο θέσεις τις αναλάβατε, προς τιμήν σας, αμισθί, μάλιστα, πριν αποκτήσετε τον ίδιο τον μεταπτυχιακό τίτλο. Πραγματικά, με χαροποιεί η δραστηριότητά σας, ως μέλος διοικητικών συμβουλίων δημοσίων οργανισμών, τη στιγμή, που πολλοί, χιλιάδες συνάδελφοι μας και μάλιστα, αυξημένων ακαδημαϊκών προσόντων, εννοώ τους κατόχους διδακτορικών και μεταδιδακτορικών τίτλων, δεν έχουν περάσει ούτε καν, ως μέλη δημοσίων οργανισμών, πολύ περισσότερο, δεν έχουν αναλάβει τη διοίκηση δημόσιων οργανισμών.

Θέλω να σας πω, όμως, με πλήρη παρρησία το εξής. Επειδή, ακριβώς, αναλαμβάνετε το Ελληνικό Ίδρυμα Πολιτισμού και γίνεστε διάδοχος στην προεδρία ανθρώπων, όπως αναφέρθηκε, εγνωσμένου, παγκόσμιου και ακαδημαϊκού κύρους- θα αναφερθώ μόνο στον κ. Μπαμπινιώτη και στον κ. Τσουκαλά - άρα, τώρα που αναλαμβάνετε, αυξάνεται ο όγκος και το βάρος της θέσης σας είτε το θέλουμε είτε όχι και αναπόφευκτη είναι η σύγκριση με αυτές τις παγκοσμίου κύρους πνευματικές προσωπικότητες. Μου λείπει, όμως, από το βιογραφικό σας το εξής: Επειδή το Ελληνικό Ίδρυμα Πολιτισμού, ακριβώς, ως στόχο έχει τη διάδοση του ελληνικού πολιτισμού και της ελληνικής γλώσσας και του ελληνικού βιβλίου στο εξωτερικό, δεν βρίσκω στο βιογραφικό σας την εμπειρία και, αν θέλετε, τη μακρόχρονη παραμονή στο εξωτερικό. Λείπει, παντελώς. Δεν ξέρω, αν έχει υπάρξει και απλά δεν το αναφέρατε, λείπει, όμως, ακριβώς η παραμονή στο εξωτερικό, διότι ακόμη και αν αναλαμβάνετε το ρόλο Συντονιστή, θα πρέπει ή καλό θα ήταν να υπάρχει η ίδια εμπειρία, όσον αφορά τις πολιτισμικές, κοινωνικές, οικονομικές, πνευματικές συνθήκες, που υπάρχουν, στα κέντρα του Ελληνικού Ιδρύματος Πολιτισμού, ανά την υφήλιο.

Για να περάσουμε στο προεξαγγελθέν έργο. Αναφέρατε για το σχεδιασμό, δηλαδή, ότι θα υπάρξει αξιολόγηση των παραρτημάτων του Ιδρύματος στο εξωτερικό. Τι ακριβώς εννοείτε; Εννοώ, με ποια κριτήρια θα γίνει αυτή η αξιολόγηση και αν αυτή η αξιολόγηση θα συνοδευτεί, με αντίστοιχο ύψος ή μη ύψος ή έλλειψη ύψους κονδυλίων;

Καταρχάς, η κυρία Μενδώνη έκανε λόγο για διαχειριστική ανεπάρκεια του Ιδρύματος και θέλω να ρωτήσω και τους δυό σας, σε ποιους λόγους οφείλεται αυτή η διαχειριστική ανεπάρκεια; Έχετε διατελέσει Ταμίας του Ιδρύματος, άρα, μπορείτε να μας καταθέσετε και τη δική σας εμπειρία. Και πώς σκοπεύετε να αντιμετωπιστεί αυτή η διαχειριστική επάρκεια; Θα αντιμετωπιστεί μόνο με δωρεές από ιδιώτες; Θα απαιτήσετε, ως Πρόεδρος του Ιδρύματος, αυξημένα κονδύλια από το Υπουργείο Πολιτισμού; Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε και εμείς την κυρία Σκούφα και τον κ. Γρηγοριάδη.

Είναι άλλοι δύο Βουλευτές - ομιλητές, η κυρία Τζούφη και ζήτησε το λόγο ο κ. Υψηλάντης και ο κ. Κεγκέρογλου.

Θα ζητήσω από τους εκπροσώπους των Κομμάτων να μείνουν στη συνεδρίαση της Επιτροπής, για να διαβάσω στο τέλος που καταλήξαμε και την έκφραση γνώμης του καθενός τους, να την καταγράψουμε για τα πρακτικά.

Το λόγο έχει η κυρία Τζούφη.

**ΜΕΡΟΠΗ ΤΖΟΥΦΗ:** Θα ήθελα να ξεκινήσω από την κυρία Υπουργό και να της πω ότι είθισται, όταν κάνουμε αλλαγές διοικήσεων, να υπάρχει και ένας στοιχειώδης απολογισμός. Προσωπικά, το γεγονός ότι δεν προχώρησε σε αυτόν τον απολογισμό, το θεωρώ ότι είναι υποτίμηση της προηγούμενης Διοίκησης και μάλιστα του επικεφαλής, που όλοι μίλησαν για την πολύ μεγάλη προσωπικότητα και την εμβέλειά του. Έτσι, λοιπόν, αναγκάστηκε ο συνάδελφος, ο κ. Φίλης, να κάνει ένα σύντομο απολογισμό και το γεγονός ότι αυτός ο απολογισμός, κύριε Λοβέρδο, δεν είναι γνωστός, πολλά ιδρύματα έχουν πολύ σημαντική δράση και, δυστυχώς, αυτή δεν είναι γνωστή στο ευρύ κοινό και νομίζω ότι ο χώρος της Βουλής είναι ο πιο αρμόδιος, για να μπορούμε αυτές τις δράσεις να τις γνωρίζουμε και ο κόσμος να μπορεί να τις βλέπει και να τις παρακολουθεί.

Αυτό, νομίζω, λοιπόν, ανάγκασε τον κ. Φίλη να κάνει αυτόν τον απολογισμό και θα έλεγα ότι θα ήθελα από τον προτεινόμενο να τοποθετηθεί και ο ίδιος, για το πώς αξιολογεί το έργο των προκατόχων του και πως σκοπεύει να συνεχίσει. Θα συνεχίσει κάποιες από τις προηγούμενες δραστηριότητες; Και ποιες από αυτές δεν αξίζει τον κόπο να συνεχιστούν; Όπως, επίσης, και σε αυτό το ζήτημα, το οποίο έθεσε συνάδελφός μου, η κυρία Σκούφα, η οποία είπε, «μιλήσατε για διαχειριστική ανεπάρκεια». Ο ίδιος υπήρξατε Ταμίας, από το 2014 έως το 2016, άρα, εγώ θα ήθελα να ρωτήσω ποια ήταν η οικονομική κατάσταση, την οποία παραδώσατε; Κάνατε, τότε κάποιον απολογισμό;

Κατάλαβα πολύ καλά ότι σας απασχολεί το μοντέλο της διοίκησης και έχετε, πράγματι, εμπειρία σε αυτό. Κατάλαβα, επίσης και τα εργαλεία, τα οποία σκοπεύετε να χρησιμοποιήσετε, ευρωπαϊκούς πόρους, ΕΣΠΑ, πιθανώς, δημόσιες επενδύσεις και χορηγούς. Δεν καταλάβαμε, ακριβώς, όμως, το μοντέλο που θα γίνει, ώστε να υπάρχει και μία δυνατότητα κρίσης στα αποτελέσματα, ανάλογα με τους πόρους, τους οποίους θα χρησιμοποιήσετε και θα σας παρακαλούσα να μας το εκθέσετε. Η αλήθεια είναι, όμως, ότι δεν κατάλαβα ποιο είναι ακριβώς το όραμά σας, διότι κάποιες από τις δράσεις, στις οποίες αναφερθήκατε, ανήκουν σαφώς στην αρμοδιότητα της Διεύθυνσης της Ελληνόγλωσσης Εκπαίδευσης. Πράγματι, το κομμάτι της ελληνόγλωσσης εκπαίδευσης είναι ένα δύσκολο κομμάτι, που, τα τελευταία χρόνια, κυρίως, στους μνημονιακούς χρόνους, λόγω της μείωσης των προϋπολογισμών, είχε πολύ σημαντικά προβλήματα να ανταποκριθεί στους στόχους του, όπως το θέμα των εδρών των νεοελληνικών σπουδών, που είναι υποστελεχωμένες, υποχρηματοδοτούμενες και μάλιστα, τον τελευταίο χρόνο, που έτυχε να έχω και την ευθύνη αυτού του τομέα, κάναμε μία προσπάθεια αύξησης του προϋπολογισμού, χωρίς να λύσουμε πολλά προβλήματα, δεδομένου ότι η κύρια ευθύνη, που υπήρχε, ήταν η κάλυψη, με εκπαιδευτικό προσωπικό. Εδώ, μάλιστα, γίνεται και η σύγκριση με αυτό, που ρώτησε, ένας άλλος συνάδελφος από τη Ν.Δ., αν είστε διατεθειμένος να δώσετε το πιστοποιητικό ελληνομάθειας. Είναι γνωστό, ότι υπάρχουν οι πιστοποιημένοι φορείς, οι οποίοι συνεργάζονται με το Υπουργείο Παιδείας και δίνουν τα πιστοποιητικά ελληνομάθειας. Το λέω αυτό, γιατί πρέπει να δούμε.

Βεβαίως, μπορεί να υπάρχουν πεδία αλληλεπίδρασης, αλλά πιο ξεχωριστό όραμα έχετε; Για να γίνω σαφής, μπορείτε να μου πείτε πέντε κύριες δράσεις, τον επόμενο χρόνο, τις οποίες σκέφτεστε να υλοποιήσετε και για τις οποίες, βεβαίως, εγώ συμφωνώ ότι όσοι αναλαμβάνουν αυτούς τους οργανισμούς - γιατί γι’ αυτό θα κριθείτε - θα πρέπει να έρχονται στη Βουλή και να κάνουν αυτό τον απολογισμό; Θα ήθελα να διορθώσω τον κύριο Πρόεδρο, που ήμαστε μαζί, στο προηγούμενο χρονικό διάστημα, να θυμίσω ότι στην Επιτροπή Κοινωνικών Υποθέσεων, οι διοικητές των ΥΠΕ, που αφορούν το χώρο της Υγείας, εκλήθησαν και, πράγματι, έκαναν το δημόσιο απολογισμό τους, μπροστά σε όλα τα κοινοβουλευτικά Κόμματα, γιατί είπε ότι δεν μας έχει συνηθίσει ο ΣΥΡΙΖΑ, σε απολογισμούς. Εμείς διατηρούμε επιφυλάξεις, για τους λόγους, που εξέθεσε ο Εισηγητής μας και οι υπόλοιποι περιμένουμε εν τοις πράγμασι και από εσάς και από την κυρία Υπουργό να μας καταθέσετε συγκεκριμένη δραστηριότητα σας, στην επόμενη φάση.

 Θα ήθελα να τελειώσω με μία ερώτηση, διότι συζητάμε όλοι για τον εορτασμό των 200 ετών, στον οποίο θα έχει άμεση εμπλοκή απ’ ό,τι καταλαβαίνω το Ίδρυμα ή έμμεση ή εν πάση περιπτώσει, αν πράγματι δεν εμπλακείτε, τότε, θα το απευθύνω στην Υπουργό. Είναι, υποτίθεται, το μεγάλο όραμα της επόμενης χρονιάς και εγώ ρωτάω εδώ την Υπουργό, πότε θα ενημερωθεί η Βουλή, δεδομένων και των δημοσιευμάτων, που έχουν δει το φως της δημοσιότητας, τι ακριβώς γίνεται και σε ποια κατεύθυνση πάμε. Υπάρχουν νέοι δρόμοι και μονοπάτια; Οφείλει να γνωρίζει η ελληνική αντιπροσωπεία, σε ποια κατεύθυνση πηγαίνουμε;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Αν κατάλαβα καλά, αναφέρεστε στο Κέντρο Ελληνικής Γλώσσας, σε σχέση με τους φορείς διαπίστευσης της ελληνικής γλώσσας. Κύριε Κούκη, μπορείτε να έχετε μια συνεργασία, με το Κέντρο Ελληνικής Γλώσσας και με όποιον άλλον φορέα υπάρχει στην ελληνική πολιτεία και στο ελληνικό κράτος. Για να προχωρούμε μπροστά, να θεσμοθετήσουμε, από εδώ και στο εξής, στην Επιτροπή Μορφωτικών, να γίνεται η ενημέρωση σε επίπεδο Βουλευτών και ένας υπό τύπον απολογισμός των δράσεων των διαφόρων φορέων.

Ο κύριος Υψηλάντης έχει το λόγο.

 **ΒΑΣΙΛΕΙΟΣ ΥΨΗΛΑΝΤΗΣ**: Παρά το γεγονός, ότι δεν είμαι μέλος της Επιτροπής, κυρίες και κύριοι συνάδελφοι, θεώρησα χρέος μου, σαν Έλληνας, να έρθω να ακούσω τις δηλώσεις του νέου Προέδρου του Ιδρύματος του Ελληνικού Πολιτισμού, διότι πραγματικά ο ελληνικός πολιτισμός πρέπει να ενδιαφέρει κάθε Έλληνα και κυρίως εμάς, οι οποίοι βρισκόμαστε στο Κοινοβούλιο και εκπροσωπούμε το έθνος και συνεπώς, οι δραστηριότητες, που έχουν να κάνουν με τις παραμέτρους αυτές, που έχουν σχέση με τον πολιτισμό, είναι σημαντικότατες, εξίσου σημαντικές, αν όχι πιο σημαντικές και από άλλα ζητήματα, με τα οποία εμείς απασχολούμαστε στην πολιτική μας καθημερινότητα. Είναι ένα χρέος, το οποίο αισθάνομαι, όπως άλλωστε και αισθάνθηκε και ο Πρωθυπουργός, ο πρώτος πρωθυπουργός, που πήγε από κοντά στους ηθοποιούς, στα μέλη του Εθνικού.

**ΠΑΝΟΣ ΣΚΟΥΡΟΛΙΑΚΟΣ**: Την ώρα που εκατοντάδες συνάδελφοι ηθοποιοί διαμαρτύρονταν απ’ έξω.

**ΒΑΣΙΛΕΙΟΣ ΥΨΗΛΑΝΤΗΣ**: Ακούστε, κύριε συνάδελφε, έχετε καταδικάσει εκατομμύρια Έλληνες, με την πολιτική σας σε πολύ σημαντικά και κακά πράγματα για την καθημερινότητά μας. Συνεπώς, μη διαμαρτύρεστε, ο Πρωθυπουργός ήταν ο πρώτος πρωθυπουργός, που πήγε να ακούσει τους εκπροσώπους του Εθνικού Θεάτρου από κοντά.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού)**: Συναντήθηκε με την πρώην Υπουργό Πολιτισμού, την κυρία Λυδία Κονιόρδου, ο Πρωθυπουργός και είχαν μια εξαιρετικά εποικοδομητική συζήτηση. Απλώς, να το θυμίσω στους πρώην συναδέλφους της.

**ΒΑΣΙΛΕΙΟΣ ΥΨΗΛΑΝΤΗΣ**: Ξέρω, ότι ταράζεστε, όταν ακούτε την αλήθεια, διότι η αλήθεια είναι αυτή, η οποία πικραίνει το ΣΥΡΙΖΑ και τα συγκριτικά στοιχεία, αυτά, τα οποία αν τα βάλουμε κάτω, την περίοδο αυτή, με την περίοδο αυτή των λίγων μηνών, όπου η Ελλάδα από κακό παράδειγμα έχει γίνει υπόδειγμα, έτσι και εδώ. Γι’ αυτό το λόγο ήρθα, να σας ακούσω και να σας πω, ότι μπορεί να μην έχετε τις περγαμηνές αυτές, τις οποίες είχαν οι προκάτοχοί σας, όσον αφορά το σύστημα προβολής και αξιοσύνης στον τομέα αυτόν, τον οποίον υπηρέτησαν, άλλωστε, εσείς υπηρετείτε την εκπαίδευση. Φρόντισα να έρθω εδώ, έχοντας κοιτάξει ποια είναι η δική σας προσωπικότητα. Δεν σας γνωρίζω, προσωπικά και ούτε είχα κανέναν λόγο να έρθω εδώ να υποστηρίξω κάποια πράγματα. Είδα, όμως, ότι μέσα από τη διαδρομή σας, ως εκπαιδευτικός, έχετε επιδείξει πράγματα, τα οποία, πραγματικά, αγγίζουν όλο το φάσμα του πολιτισμού μας και αυτό το φάσμα, το οποίο προσπαθήσατε να μεταλαμπαδεύσετε, στα νέα μας παιδιά, στους νέους ανθρώπους μας, με αγώνες, με συγκεκριμένα παραδείγματα και με συγκεκριμένα εκπαιδευτικά προγράμματα. Αυτή, λοιπόν, την αλήθεια, εγώ ήρθα εδώ κοντά να την καταθέσω, να σας συγχαρώ και να σας ευχηθώ καλή επιτυχία. Κανένα ίδρυμα και καμιά προσπάθεια δεν μπορεί να πετύχει, εάν δεν μπορέσει να σταθεί η ίδια η λειτουργία στα πόδια της, εάν δεν μπορέσετε να βρείτε μεθόδους, έτσι ώστε να κρατήσουμε, δυνατά και πέρα από τις επιχορηγήσεις και τα βοηθήματα το Ίδρυμα του Ελληνικού Πολιτισμού. Εάν το καταφέρετε αυτό, σε έναν μεγάλο βαθμό, θα έχετε βάλει, ήδη, ένα πρώτο θεμέλιο όσον αφορά στην οργανωτική του λειτουργία.

Όσον αφορά την αξιοσύνη σας, εδώ είστε να την αποδείξετε, στα χρόνια που θα υπηρετήσετε από τη θέση του Προέδρου και είμαι βέβαιος, ότι όπως δώσατε το παράδειγμα, ως εκπαιδευτικός, με τις δραστηριότητές σας και με την επιστημονική σας επάρκεια, θα το αποδείξετε και ως Πρόεδρος του Ιδρύματος.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Θα πω κάτι για να γίνει γνωστό στους Βουλευτές, στην Επιτροπή, σήμερα συμμετέχετε, σε αντικατάσταση. Μας έχουν δώσει αντικατάσταση από την Ν.Δ., κύριε Υψηλάντη, και γι’ αυτό πήρατε και το λόγο. Θα μπορούσε να σας δοθεί ο λόγος, αν μου το ζητούσατε και να μην ήσασταν σε αντικατάσταση.

Το λόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Το θέατρο, κύριε Φίλη, είναι τέχνη, αλλά κάποιοι την κακοποιούν και μάλιστα, κακότεχνα. Μιλάμε για τον πολιτισμό και αυτή δεν είναι πολιτισμένη συζήτηση. Ο Κανονισμός λέει ότι και μη μέλη των Επιτροπών μιλάνε, απλώς μιλάνε, κατά προτεραιότητα, τα μέλη. Δεν υπάρχει κανένα θέμα, λοιπόν, εγώ έπρεπε να διαμαρτυρηθώ, που είμαι σε αντικατάσταση μέλος, δεν διαμαρτύρομαι, οπότε δεν υφίσταται θέμα.

Είναι πολύ σημαντικό, το ότι έχουμε την ευχέρεια να συζητήσουμε. Πριν τα γεγονότα, οι απολογισμοί είναι καλοί, χρειάζονται, για να δούμε πού έσφαλε η δουλειά και αν αυτοί οι οποίοι είναι δέκτες του απολογισμού των μηνυμάτων, δεν είναι ανεπίδεκτοι μαθήσεως και δεν έχουν παρωπίδες. Επομένως, θεωρώ ότι η νέα Διοίκηση θα μελετήσει τα πεπραγμένα της προηγούμενης και θα δει τα κενά, τις παραλείψεις και τις ανάγκες.

Παίρνω το λόγο, γιατί έχω μια εμπειρία από το παράρτημα, στην Οδησσό. Το Ελληνικό Ίδρυμα Πολιτισμού είναι πάρα πολύ σημαντικό για την εξωστρέφεια, για τη διάδοση του ελληνικού πολιτισμού και βέβαια, για ένα σημαντικό και κρίσιμο ρόλο, που χρειάζεται. Θα την έλεγα «πολιτιστική διπλωματία», δεν ξέρω, αν είναι έκφραση που χρησιμοποιείται, πάντως, μπορεί να παίξει έναν τέτοιο ρόλο το Ελληνικό Ίδρυμα Πολιτισμού.

 Στο παράρτημα, λοιπόν, της Οδησσού, παρότι γίνονται κοσμογονικές αλλαγές, σε σχέση με την κατάσταση εκεί, γίνονται «μάχες», για το πώς θα προωθηθεί ο α’ ή ο β’ πολιτισμός. Για παράδειγμα, έχουν διατεθεί τεράστιοι χώροι, σκαλοπάτια Ποτέμκιν, δεξιά και αριστερά. Δεξιά έχει διατεθεί στο Δήμο της Κωνσταντινουπόλεως και φτιάχνει το τουρκικό πάρκο, από την αριστερή πλευρά, το διεκδίκησαν και το πήραν οι δικοί μας εκεί, απουσία του ελληνικού κράτους, και δημιουργούν το ελληνικό πάρκο. Θα μου πείτε γκολ βάζουν, θα κάνουμε και εμείς τα ίδια; Το λέω, ως παράδειγμα, απουσιάζει το κράτος. Το Ίδρυμα Ελληνικού Πολιτισμού, στο παράρτημα της Οδησσού δεν είναι απαξιωμένο. Τέσσερα ή πέντε χρόνια, πάω, συνεχώς, κάθε Μάρτιο, πήγα και έναν Σεπτέμβρη, που έγιναν τα εγκαίνια του εν λόγω ελληνικού πάρκου, στο οποίο αναφέρθηκα, προηγουμένως. Δεν αισθάνθηκα τη δύναμη της Αθήνας να εκπέμπει εκεί, ούτε την είδα να αποτυπώνεται σε κάποια διεύρυνση της δραστηριότητας ή στήριξη της δραστηριότητας. Αντίθετα, μου είπαν ότι έλειψε και ένα πρόγραμμα, που κάνανε, σταμάτησε, κάποια στιγμή, εν πάση περιπτώσει, το αναφέρω, ενδεικτικά, για να δείτε τι μπορούμε να κάνουμε.

Συμφωνώ απόλυτα, με όσους είπαν ότι αυτά δεν μπαίνουν στο δημοσιονομικό μέτρο. Απαράδεκτο αυτό. Ο ελληνικός πολιτισμός, η παρουσία του και η διάδοση του, ιδιαίτερα στο εξωτερικό, δεν μπορεί να μπαίνει σε δημοσιονομικά καλούπια. Με αυτήν την έννοια, θα πρέπει να δείτε πώς αξιοποιείτε πόρους, να ζητήσετε από την ελληνική πολιτεία συγκεκριμένα ποσά, που χρειάζονται και βεβαίως, να διεκδικήσετε και άλλα προγράμματα, αλλά σε συνεργασία με φορείς. Εκεί, στην Οδησσό, μιας και αναφέρθηκα, έχουμε αδελφοποίηση του Δήμου Πειραιά και της Οδησσού, λόγω των ιδιαίτερων σχέσεων από τη ναυτιλία.

 Επειδή υπάρχουν και αντίστοιχα μουσεία εκεί πολιτισμού, με στοιχεία και δικά μας, μπορεί να υπάρχει πιο ζωντανή συνεργασία και με τους φορείς στην Ελλάδα και με το ελληνοουκρανικό επιμελητήριο, αν λέγεται έτσι, δεν ξέρω. Άρα, το Ίδρυμα μπορεί να λειτουργήσει και σε συνεργασία με δημοσίου συμφέροντος οργανισμούς, όπως ο δήμος Πειραιά και ευρύτερου συλλογικού χαρακτήρα φορείς, όπως είναι το Επιμελητήριο, το οποίο και αυτό εδρεύει στον Πειραιά.

Με αυτή την έννοια, σας προτρέπουμε, δεν είναι δυνατόν, σήμερα, να μας πείτε τον προγραμματισμό σας. Τις προθέσεις σας μας τις λέτε. Μια εικόνα, για το τι έχετε κάνει στη ζωή σας, την έχουμε. Δεν είναι μειονέκτημα, ότι δεν υπάρχει ο πανεπιστημιακός τίτλος ή οτιδήποτε άλλο. Αυτό είναι κάτι που αφορά τον κάθε άνθρωπο, τη δραστηριότητά του. Έχω δει πολιτικούς στην ίδια θέση, με μεγάλους τίτλους, ακόμη και στην Κυβέρνηση του ΣΥΡΙΖΑ, Υπουργό Παιδείας, πανεπιστημιακό, δεν λέω όνομα, αποτυχημένο 100%, κατά την άποψή μου, Νίκο Φίλη επιτυχημένο, σε πολλά, που δεν έχει τίτλους. Άρα, δεν έχει σχέση ο πανεπιστημιακός τίτλος του καθενός. Είναι γνωστές οι εμπειρίες μας, από πολλές περιπτώσεις, άρα, δεν είναι το κριτήριο, εάν έχεις πανεπιστημιακό τίτλο, κριτήριο είναι, αν έχεις όρεξη για δουλειά. Κάποια συγκεκριμένα κριτήρια, βεβαίως και, κυρίως, να έχεις καλές προθέσεις, να μη φοράς παρωπίδες, παρότι σε προτείνει μια κυβέρνηση. Αυτό, κύριε Κούκη, πρέπει να το αποδείξετε, με αυτήν την έννοια δεν σας καταψηφίζουμε, αντίθετα. Είναι ένα Ίδρυμα, που δεν εκτελεί κυβερνητικές εντολές, μπορεί να αναπτύξει και δικιά του δράση, ιδιαίτερα, αν αξιοποιήσει τις δυνατότητες, που υπάρχουν, στο εξωτερικό. Με αυτή την έννοια, σας προτρέπουμε να κάνετε το σχεδιασμό σας. Να ζητήσετε, κυρία Μενδώνη, τον Σεπτέμβρη, να έχει τρεις μήνες μπροστά της η Διοίκηση να μελετήσει. Περιμένουμε, το Σεπτέμβρη, σύγκληση της Επιτροπής Μορφωτικών Υποθέσεων, για να μας παρουσιάσετε τον προγραμματισμό σας. Αυτό νομίζω ότι θα είναι το καλύτερο, για να μπορέσουμε να δούμε στη συνέχεια και να αξιολογήσουμε, βάσει αυτού. Τώρα, τις προθέσεις δεν μπορείς τις να κρίνεις. Καλή δύναμη και καλή επιτυχία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει ο κ. Κούκης.

**ΝΙΚΟΛΑΟΣ ΚΟΥΚΗΣ (Προτεινόμενος για τη θέση του Προέδρου του Δ.Σ. του Ελληνικού Ιδρύματος Πολιτισμού):** Θεωρώ ότι ακούστηκαν πολλά, πολύ χρήσιμα πράγματα και νομίζω ότι ό,τι ακούστηκε ακόμα και αν ήταν αυστηρό το παίρνω μαζί μου. Θέλω να σας πω ότι όλα τα πράγματα είναι χρήσιμα και δημιουργικά για μένα. Έχω μάθει στη ζωή μου να ενσωματώνω την κριτική και να πολεμάω, να μάχομαι και, κυρίως, να δίνω μια πρακτική διάσταση στα πράγματα. Γιατί εκείνο, που μετράει, δεν είναι μόνο τα λόγια, είναι τελικά η πράξη.

Συμφωνώ, απολύτως, ότι ευρισκόμενος, σε αυτήν εδώ την αίθουσα, έτσι όπως έχω αγωνιστεί στη ζωή μου, κατά συνέπεια, είναι πολύ δύσκολο να πείσεις κάποιον, ότι ξέρετε, η απουσία, ας πούμε, πολύχρονης παραμονής στο Παρίσι, τη δεκαετία του ’60, δεν είναι τίτλος τιμής. Έχω άλλη προσέγγιση για τα πράγματα Θεωρώ, δηλαδή, ότι υπάρχουν άνθρωποι, οι οποίοι στη ζωή τους αγωνίστηκαν, ξεκίνησαν από χαμηλά, προόδευσαν, αγωνίστηκαν, έπαιρναν πανεπιστημιακούς τίτλους ή μεταπτυχιακό στα 55. Δεν μου χρειαζόταν και είναι εντελώς τυχαίο και συμπτωματικό ότι αναγνωρίστηκε. Πρέπει να σας πω ότι δεν έχω δώσει καμία απολύτως βαρύτητα σε αυτό, το έκανα μόνο και μόνο, γιατί ένιωθα μέσα μου μία ανάγκη, μια έλλειψη, αν θέλετε, να κάνω και άλλα πράγματα και συνεχίζω. Έτσι, υπήρξα, σε όλη μου τη ζωή, μαχητής, γεμάτος ιδέες, γεμάτος όρεξη να προσφέρω διαφορετικά πράγματα. Έτσι, έμαθα στη ζωή μου, από εκεί που ξεκίνησα. Ήταν αυτά, που μου έλεγαν οι γονείς μου, οι εκπαιδευτικοί, με σκοπό να γίνομαι πάντοτε καλύτερος.

Εδώ, θέλω να πω κάτι ,σχετικά με την αριστεία. Εγώ την αριστεία, δεν την αντιλαμβάνομαι, ως μια θέση, αλλά ως μια διαρκή κατάκτηση. Πάντοτε και όταν αγωνιζόμουν για την αξιολόγηση του εκπαιδευτικού έργου και όταν μιλώ για την αριστεία στην εκπαίδευση και παντού, θεωρώ ότι άνθρωπος είναι αυτός, που μάχεται να γίνει καλύτερος, διαρκώς, να μαθαίνει, να προοδεύει και να προκόβει. Εγώ διακατέχονται από μια πατριωτική αντίληψη των πραγμάτων. Θεωρώ τον εαυτό μου πατριώτη και θεωρώ ότι πρέπει να προσφέρω, όπου μπορώ, στο μέτρο των δυνατοτήτων μου, στην πατρίδα μου. Γι΄ αυτό, όπου υπηρέτησα, υπηρέτησα, με καλή διάθεση, ήμουν άμισθος, διέθεσα πάρα πολύ χρόνο γι’ αυτά τα πράγματα, δεν είχα από πίσω μου κανένα περιουσιακό στοιχείο να με στηρίξει. Κατά συνέπεια, λοιπόν, ήμουν ένας άνθρωπος της πράξης και της δράσης. Αφιέρωσα χρόνο, έμαθα, πρόσφερα και όπου πέρασα, θέλω να σας πω, ότι άφησα ένα πολύ θετικό όνομα.

Η κυρία Αρβελέρ, η οποία είναι μέντοράς μου, θεωρεί ότι θα μπορούσα να ανταποκριθώ σε πάρα πολλούς τομείς -δεν το έχω αναφέρει- όπως και άλλοι άνθρωποι. Αναφερθήκατε στον κ. Μπαμπινιώτη και ο κ. Κωνσταντόπουλος με προέτρεψε να συνεργαστώ, με τους προηγούμενους προέδρους. Φυσικά. Ο κ. Μπαμπινιώτης, που με γνωρίζει καλά, γιατί η δική μας Διοίκηση διαδέχτηκε τη δική του, σε μια δύσκολη περίοδο, πρέπει να σας πω, ότι μου έχει δώσει συγχαρητήρια και νιώθει χαρά, που έχω αναλάβει αυτό το δύσκολο έργο. Και εγώ, με τη σειρά μου, νοιώθω, ξέρετε, όχι δέος, νιώθω την υποχρέωση να φτάσω το Ίδρυμα ψηλότερα.

Δεν πιστεύω, ότι τα διοικητικά συμβούλια και οι διοικήσεις κρίνονται από τους τίτλους. Κρίνονται από τη δραστηριότητά τους και τη διάθεσή τους και το πρόγραμμα και τα στελέχη και το όραμα, που λέτε, για να πετύχουν πράγματα. Αυτό μου θυμίζει ποδοσφαιρικές ομάδες, που μαζεύονται 11 σπουδαίοι ποδοσφαιριστές και στο τέλος το αποτέλεσμα είναι να μην κερδίζει η ομάδα. Εμείς θέλουμε - θέλουμε, προσέξτε - εργάτες στο Διοικητικό Συμβούλιο, ανθρώπους που θα αναλάβουν έργο. Δεν θέλουμε να παραπέμπουμε σε έναν νομικό, που θα του δίνουμε 20.000 και 30.000, εγκατεστημένο στο Ίδρυμα, για να κάνει τη δουλειά, που μπορεί να την κάνει ένα μέλος του Διοικητικού Συμβουλίου. Αυτό θέλω να πω.

Επίσης, θέλω να πω και κάτι άλλο.

**ΝΙΚΟΛΑΟΣ ΦΙΛΗΣ:** Έχει γίνει αυτό ή λόγου χάρη το λέτε;

**ΝΙΚΟΛΑΟΣ ΚΟΥΚΗΣ (Προτεινόμενος για διορισμό στη θέση του Προέδρου του Δ.Σ. του Ελληνικού Ιδρύματος Πολιτισμού):** Όχι, όχι. Κύριε Φίλη, δεν ασκώ κριτική καμία. Λόγου χάρη το λέω.

Επίσης, θέλω να ξέρετε το εξής, ότι τα παραρτήματα, για τα οποία αναφερθήκαμε, τώρα είναι παραρτήματα, τα οποία τρία, στην πραγματικότητα, είναι εν λειτουργία, δηλαδή της Οδησσού, με πτωτική πορεία, ειλικρινά, της Τεργέστης, που είναι σε μια περιοχή της Ιταλίας, με την κυρία Αλίκη Κεφαλογιάννη και το τρίτο είναι της Αλεξάνδρειας. Όλα τα άλλα παραρτήματα πρέπει να σας το πω, μετά λύπης μου, είναι ανύπαρκτα. Είναι σφραγίδες, πιστέψτε με. Γι΄ αυτό το έργο, το οποίο αναλαμβάνουμε, είναι εξαιρετικά δύσκολο, για να αναστήσουμε το Ίδρυμα αυτό.

Τώρα, αν συνδέσετε τη δική μου πρακτική αντίληψη των πραγμάτων, το δυναμισμό, την ηλικία, στην οποία βρίσκομαι, το γεγονός ότι βρίσκομαι, μέσα στις δουλειές και στη σύνδεση της εκπαίδευσης, πιστεύω, ότι μπροστά σας έχετε έναν άνθρωπο, που αν πλαισιωθεί, σωστά και διοικήσει, με εξυπνάδα, βάλει το Ίδρυμα, σε πηγές χρηματοδότησης έξυπνες, που δεν έχει μπει ποτέ, όπως τα ΕΣΠΑ και σε άλλα, τότε, πρέπει να σας πω ότι ευελπιστούμε πως θα πάμε το Ίδρυμα ψηλότερα, σε σχέση με αυτό, που το παραλαμβάνουμε. Με τιμή, το παραλαμβάνουμε, πρέπει να σας πω.

Ως άνθρωπος, πρέπει να ξέρετε ότι είμαι μετριοπαθής. Έχω την πολιτική και κομματική μου ταυτότητα, που από σήμερα, όμως, στη θέση του Προέδρου είναι άλλη ταυτότητα. Είναι η ταυτότητα ενός ανθρώπου, που απευθύνεται, στην ευρύτερη κοινωνία, σε όλο το πολιτικό και κοινωνικό φάσμα. Είναι σαφές. Και η μετριοπάθεια μου σημαίνει συζήτηση, σημαίνει ανταλλαγή απόψεων, σημαίνει συνεργασία, σε όλους τους τομείς και με όλους σας.

Φυσικά, επειδή μία Βουλευτής αναφέρθηκε στην ιδιότητα μας, ξέρουμε πολύ καλά ότι στην αρχαιότητα η λογοδοσία ήταν κρίσιμο και ουσιαστικό στοιχείο της δημοκρατίας και ήταν μάλιστα μία ενιαύσια διαδικασία, πράγμα το οποίο είναι πολύ σημαντικό. Δεν έχω ενημερωθεί, από την προηγούμενη Διοίκηση, αν και ήταν γνωστό ότι θα είμαι προτεινόμενος. Κατά συνέπεια, δεν μπορώ να γνωρίζω όλες τις λεπτομέρειες, για τις οποίες θα μπορούσα να μιλήσω, αναλυτικότερα και, με διακριτικότητα, μιλώ στην κριτική και από σεβασμό σε πρόσωπα, τα οποία σήμερα, ο Τσουκαλάς και ο κ. Κητρομιλίδης, μετέχουν, αν δεν κάνω λάθος, στην Επιτροπή του 2021. Ελπίζω να τα πάνε, πολύ δυναμικά.

Θα ήθελα να πω κάτι, σχετικά με τις δραστηριότητες μου. Πάντοτε, ήμουν ένας άνθρωπος, που μετείχα, σε συλλόγους. Αυτό είναι οι Μ.Κ.Ο., οι σύλλογοι μας. Σύλλογοι, οι οποίοι μπορούσαν να προσφέρουν από το πιο μικρό. μέχρι το πιο μεγάλο πράγμα, για να δείξω στο βιογραφικό. που διαβάσατε. πιθανόν τη δραστηριότητά μου και το γεγονός ότι δεν καθόμουν ήσυχος ποτέ, για να συνεχίσω μια επαγγελματική πορεία, η οποία είναι, ας το πούμε έτσι, δεδομένη.

Τώρα, θέλω να πω κάτι, σχετικά με την κριτική, που μου ασκήσατε για το Πολυτεχνείο κ.λπ.. Επειδή είναι γνωστοί οι δίαυλοι επικοινωνίας, λόγω του ότι μετέχω, ήμουν παλιά μέλος των διοικητικών συμβουλίων της ΟΙΕΛΕ και του ΣΙΕΛ, κατά συνέπεια, διατηρώ την επαφή με τους ανθρώπους, που διοικούν, σήμερα, με τον κ. Κουρουτό κ.λπ., θα ήθελα να σας πω ότι αν απευθυνόσασταν στον κ. Κουρουτό -και το λέω αυτό ονομαστικά- θα διαπιστώνατε ότι υπήρξα ένας άνθρωπος πάντοτε θετικός, ως προς τα ζητήματα, που έχουν να κάνουν με τις ισορροπίες, μέσα σε ένα σχολείο. Ένα σχολείο πρέπει να διοικείται, με ασφάλεια, αλλά, ταυτόχρονα, πρέπει να διοικείται και με προγραμματισμό και με δράση. Κατά συνέπεια, λοιπόν, δεν καταλαβαίνω τι είναι αυτό, που μου είπατε, για το Πολυτεχνείο, γιατί εγώ προσωπικά έχω κάνει πάρα πολλές τελετές, που αφορούν σε όλες τις Εθνικές Επετείους και στο Πολυτεχνείο. Συνεπώς η πληροφόρηση, την οποία έχετε, ως προς το πρόσωπό μου, σε αυτό το σημείο, θέλω να πω ότι είναι λανθασμένη.

Θα δώσω μια μονολεκτική απάντηση, σχετικά με το όραμα, αν και ο Helmut Schmidt έλεγε, ότι όποιος έχει οράματα, πρέπει να πάει στο γιατρό. Εννοούσε, δηλαδή, ότι τα οράματα δεν έχουν σχέση με την πράξη.

Η δική μου άποψη είναι, ότι το όραμα για το Ελληνικό Ίδρυμα Πολιτισμού είναι ο νέος φιλελληνισμός. Αυτό θεωρώ πολύ σημαντικό και το γεγονός ότι το Ελληνικό Ίδρυμα Πολιτισμού πρέπει να γίνει ένα κέντρο, στο οποίο να απευθύνονται και να αναφέρονται όλοι όσοι αγαπούν την Ελλάδα, τον ελληνικό πολιτισμό και την ελληνική γλώσσα.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ, κ. Κούκη.

 Το λόγο έχει ο κ. Φίλης.

**ΝΙΚΟΛΑΟΣ ΦΙΛΗΣ:** Θα ήθελα να ρωτήσω ποια είναι τα άλλα μέλη του Διοικητικού Συμβουλίου.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τα άλλα μέλη του Διοικητικού Συμβουλίου δεν περνούν από την κρίση της Επιτροπής.

Το λόγο έχει η Υπουργός Πολιτισμού και Αθλητισμού, η κυρία Μενδώνη.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Την ενημέρωση θα την έχετε, όταν κλείσει το Διοικητικό Συμβούλιο. Θα την έχετε, εάν θέλετε, αλλά όχι σήμερα.

**ΝΙΚΟΛΑΟΣ ΦΙΛΗΣ :** Είναι σημαντικό, για τη σημερινή διαδικασία.

 **ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ακούστε, κ. Φίλη, το Διοικητικό Συμβούλιο θα επιλεγεί, σε συνεργασία και σε συνεννόηση με τον Πρόεδρο. Δεν μπορεί ο Πρόεδρος να μαθαίνει το Διοικητικό Συμβούλιο από τον Υπουργό.

Θα συνεργαστούμε, λοιπόν, με τον κ. Κούκη και θα οριστεί το διοικητικό συμβούλιο.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής**): Κύριε Φίλη, ο νόμος ορίζει ότι το διοικητικό συμβούλιο έχει θητεία.

**ΝΙΚΟΛΑΟΣ ΦΙΛΗΣ :** Επαναλαμβάνω, ουσιαστικά μιλάω, δεν μιλάω τυπικά. Ζήτησα, αν υπάρχει δυνατότητα να έχουμε, να μας προϊδεάσουν, το Υπουργείο και ο κ. Κούκης.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής**): Απαντήθηκε αυτό. Απαντήθηκε, ότι θα συνεργαστούν και θα υπάρξει ενημέρωση.

 **ΝΙΚΟΛΑΟΣ ΦΙΛΗΣ :** Δεν υπάρχει απάντηση.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής**): Αυτή τη στιγμή, όχι.

**ΝΙΚΟΛΑΟΣ ΦΙΛΗΣ :** Μάλιστα. Κατά τη γνώμη μου, είναι σημαντικό στοιχείο αυτό.

Τονίζω, ότι κάνει ό,τι μπορεί το Υπουργείο και η κυρία Μενδώνη, ώστε να μη διασφαλίζει ένα κλίμα εμπιστοσύνης, ως προς τις επιλογές, στις οποίες προχωρεί.

Εμείς ασκήσαμε συγκεκριμένη κριτική. Δίνουμε τη δυνατότητα να δούμε αυτή τη διοίκηση, μακάρι τα πρόσωπα να μην είναι αυτά, που ακούγονται και φοβόμαστε τα πρόσωπα της διοίκησης, αυτή η διοίκηση να φέρει ένα έργο.

Μένουμε στην ψήφο «Παρών» και τονίζουμε στον αρχαιομαθή, κύριο Κούκη, «Αρχή άνδρα δείκνυσι». Μακάρι να διαψευστούμε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ο κύριος Κούκης έχει τον λόγο.

**ΝΙΚΟΛΑΟΣ ΚΟΥΚΗΣ (Προτεινόμενος για τη θέση του Προέδρου του Δ.Σ. του Ελληνικού Ιδρύματος Πολιτισμού):** Για την κριτική, που ασκήθηκε, να πω κάτι που έχει μεγάλη σημασία, επειδή ήμουν πράγματι ταμίας του Διοικητικού Συμβουλίου, θα ήθελα να συμβάλω στη συζήτηση το εξής.

Η δική μας η Διοίκηση επαύθη από τον κύριο Μπαλτά. Η διοίκηση του κυρίου Προέδρου δεν επαύθη και δείχθηκε απόλυτος σεβασμός. Είναι προσβλητικό αυτό, που λέτε, για τον εξής λόγο: το μεταπτυχιακό μου – προσέξτε – το έχω λάβει από το καλοκαίρι. Η αναγνώριση τι σχέση έχει; Θα μπορούσα να καταθέσω το μεταπτυχιακό μου, χωρίς αναγνώριση. Δεν είναι προαπαιτούμενο. Με συγχωρείτε. Άρα, λοιπόν, σας παρακαλώ, σας παρακαλώ πάρα πολύ, αυτό το πράγμα, που λέτε, δεν έχει καμία σημασία. Είναι ένα επιχείρημα, το οποίο δεν στέκει.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Προχωρούμε στην έκφραση γνώμης από τους εκπροσώπους των Κομμάτων. Ο εκπρόσωπος της Ν.Δ..

**ΧΡΗΣΤΟΣ ΤΑΡΑΝΤΙΛΗΣ:** Υπέρ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ο εκπρόσωπος του ΣΥΡΙΖΑ.

**ΝΙΚΟΛΑΟΣ ΦΙΛΗΣ:**  Παρών.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ο εκπρόσωπος του Κινήματος Αλλαγής.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Υπέρ. Λοιπόν, λέμε ναι στην πρόταση και στην επιλογή της κυρίας Υπουργού. Ευχόμαστε καλή επιτυχία, στο δύσκολο έργο του Πρόεδρου και είμαστε εδώ να παρακολουθούμε τη δράση και το έργο του Ελληνικού Ιδρύματος Πολιτισμού. Καλή επιτυχία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ο εκπρόσωπος του Κομμουνιστικού Κόμματος Ελλάδος.

**ΙΩΑΝΝΗΣ ΔΕΛΗΣ:** Παρών.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ο εκπρόσωπος της Ελληνικής Λύσης.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Απλά, είπε ο κύριος Κούκης, γι’ αυτό που ρωτήσαμε, είπατε ότι ήταν σύλλογοι. Καλό ήταν, βέβαια, να αναφέρονται ως σύλλογοι, να μην αναφέρονται ως Μ.Κ.Ο.

Θέλω, όμως, να ρωτήσω κάτι, μια διευκρίνιση, δράττομαι της ευκαιρίας, για το θέμα της αμοιβής, επειδή υπάρχει ένας παλιός νόμος - κύριε πρόεδρε - και θέλω να ρωτήσω την κυρία Υπουργό, αν ισχύει. από το 1997. που λέει απλά ότι η αποζημίωση των μελών του Δ.Σ. και οι αποδοχές του γενικού διευθυντή ορίζονται. με κοινή απόφαση των Υπουργών Εξωτερικών και Οικονομικών και βαρύνει τον προϋπολογισμό του Ιδρύματος. Απλά, να υπάρχει μια διευκρίνιση.

Παρών, κύριε Πρόεδρε, από την Ελληνική Λύση.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** H εκπρόσωπος από το ΜέΡΑ 25.

**ΣΟΦΙΑ ΣΑΚΟΡΑΦΑ:** Παρών.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Συνεπώς, κυρίες και κύριοι συνάδελφοι, σύμφωνα με την παράγραφο 3 του άρθρου 49 Α του Κανονισμού της Βουλής, «Η Επιτροπή εντός τεσσάρων, το πολύ, ημερών από της δημοσίας συνεδριάσεως, διατυπώνει στον προτείνοντα Υπουργό, με έγγραφη έκθεση, τη γνώμη της περί του προτεινόμενου».

Συνοψίζοντας, θα ήθελα να ενημερώσω και να υπενθυμίσω, ότι η Νέα Δημοκρατία δια του εκπροσώπου της, κ. Ταραντίλη, διατύπωσε θετική γνώμη για την καταλληλόλητα του προτεινόμενου.

Ο ΣΥΡΙΖΑ, διά του εκπροσώπου του, κ. Φίλη, δήλωσε «παρών».

Το Κίνημα Αλλαγής διά του εκπροσώπου του, κ. Κωνσταντόπουλου, διατύπωσε θετική γνώμη.

Το Κομμουνιστικό Κόμμα Ελλάδος, διά του εκπροσώπου του, κ. Δελή, δήλωσε «παρών».

Η Ελληνική Λύση, δια του εκπροσώπου της, κ. Μπούμπα, δήλωσε «παρών».

Το ΜέΡΑ 25 δια της εκπροσώπου του, κυρίας Σακοράφα, δήλωσε «παρών».

Επομένως, η Επιτροπή, κατά πλειοψηφία, διατυπώνει θετική γνώμη για την καταλληλόλητα του προτεινόμενου για διορισμό στη θέση του Προέδρου του Διοικητικού Συμβουλίου του Ελληνικού Ιδρύματος Πολιτισμού (Ε.Ι.Π.) κυρίου Νικολάου Κούκη.

Κύριε Κούκη, σας ευχόμαστε καλή επιτυχία στο έργο σας.

Λύεται η συνεδρίαση.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Μπούγας Ιωάννης, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Υψηλάντης Βασίλειος-Νικόλαος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζωή (Ζέττα), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Οικονόμου Ιωάννης, Πασχαλίδης Ιωάννης, Πιπιλή Φωτεινή, Φόρτωμας Φίλιππος, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Ταραντίλης Χρήστος, Τζηκαλάγιας Ζήσης, Φωτήλας Ιάσων, Χειμάρας Θεμιστοκλής (Θέμης), Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Γκαρά Αναστασία (Νατάσα), Μάλαμα Κυριακή, Μάρκου Κωνσταντίνος, Ξενογιαννακοπούλου Μαρίζα-Ελίζα (Μαριλίζα), Σκουρολιάκος Παναγιώτης (Πάνος), Σκούφα Ελισσάβετ, Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Κεγκέρογλου Βασίλειος, Πάνας Απόστολος, Δελής Ιωάννης, Λαμπρούλης Γεώργιος, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

Τέλος και περί ώρα 17.40΄ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΓΕΩΡΓΙΟΣ ΣΤΥΛΙΟΣ ΧΡΗΣΤΟΣ ΤΑΡΑΝΤΙΛΗΣ**